–☑ Návrh/iniciatíva je v platnosti 5 rokov od dátumu podpísania v roku 2021, a to do roku 2026.

Ak by Únia neuzavrela nový protokol, plavidlá Únie by nemohli vykonávať rybolovné činnosti, keďže súčasná dohoda obsahuje ustanovenie o vylúčení rybolovných činností, ktoré sa neuskutočňujú na základe protokolu k dohode. Pridaná hodnota pre diaľkovú flotilu EÚ je teda nespochybniteľná. Protokol poskytuje aj rámec na prehĺbenie spolupráce medzi Úniou a Mauritániou.

Dojednávanie a uzatváranie dohôd o partnerstve v odvetví udržateľného rybárstva s tretími krajinami je v súlade so všeobecným cieľom, ktorým je umožniť rybárskym plavidlám Európskej únie prístup do rybolovných oblastí tretích krajín a rozvíjať s týmito krajinami partnerstvo s cieľom posilniť udržateľné využívanie rybolovných zdrojov mimo vôd Únie.

(6)Tieto opatrenia by mali nadobudnúť účinnosť čo najskôr vzhľadom na hospodársky význam rybolovných činností Únie v mauritánskej rybolovnej oblasti a na potrebu obmedziť do maximálnej miery prerušenie týchto činností,

(5)Pozíciu Únie týkajúcu sa navrhovaných zmien protokolu by mala stanoviť Rada. Navrhované zmeny by sa mali schváliť, pokiaľ nevznesie námietku blokujúca menšina členských štátov v súlade s článkom 16 ods. 4 Zmluvy o Európskej únii.

Ročné finančné protiplnenie za prístup plavidiel Únie do mauritánskych vôd a k rybolovným zdrojom v mauritánskych vodách je maximálne 57 500 000 EUR počas prvých dvoch rokov vykonávania protokolu. Táto suma sa upraví pred tretím rokom vykonávania protokolu. Táto úprava je potrebná, aby sa zohľadnil vývoj stavu populácií rýb, na ktoré sa vzťahuje protokol, opatrenia na hospodárenie s týmito populáciami, ktoré Mauritánia čoskoro prijme, a dlhodobé účinky technických opatrení zavedených s cieľom zvýšiť atraktívnosť protokolu pre európske flotily. Táto úprava umožní najmä zosúladenie rybolovných možností so skutočnými činnosťami európskej flotily v mauritánskych vodách a v prípade potreby sa ňou upraví finančné protiplnenie Únie. Okrem toho sa finančné protiplnenie súvisiace s podporou rozvoja sektorovej politiky rybolovu v Mauritánii udržuje globálne na úrovni súčasného protokolu, t. j. 16 500 000 EUR na celé obdobie platnosti protokolu, ale je rozložený na obdobie piatich rokov, pričom sa zohľadňuje tempo absorpcie finančných prostriedkov a sumy, ktoré zostávajú k dispozícii v rámci súčasného protokolu. Táto podpora spĺňa ciele národného strategického plánu pre rybolov Mauritánie. Ročná suma viazaných a platobných rozpočtových prostriedkov sa stanovuje v rámci každoročného rozpočtového postupu vrátane riadku rezerv pre protokoly, ktoré začiatkom roka ešte neboli v platnosti.

Komisia využila na hodnotenia ex post a ex ante nezávislého konzultanta v súlade s ustanoveniami článku 31 ods. 10 nariadenia o spoločnej rybárskej politike.

Na záver z hodnotenia vyplýva, že odvetvie rybárstva Únie má silný záujem o možnosť rybolovu v Mauritánii a že obnovenie protokolu je v záujme oboch strán. Vďaka obnoveniu protokolu by sa zároveň posilnilo monitorovanie, kontrola a dohľad a zlepšila by sa správa rybolovu v tomto regióne.

Komisia v roku 2018 vykonala hodnotenie ex post protokolu na obdobie 2015 – 2019 k dohode DSR s Mauritániou, ako aj hodnotenie ex ante jeho prípadného obnovenia.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

EURÓPSKA KOMISIA V Bruseli28. 9. 2021 COM(2021) 589 final PRÍLOHY k návrhu rozhodnutia Rady o uzavretí Dohody o partnerstve v odvetví udržateľného rybárstva medzi Európskou úniou a Mauritánskou islamskou republikou, ako aj protokolu o vykonávaní uvedenej dohody.



PRÍLOHA I DOHODA O PARTNERSTVE v odvetví udržateľného rybárstva medzi Európskou úniou a Mauritánskou islamskou republikou EURÓPSKA ÚNIA, ďalej len „Únia“ a MAURITÁNSKA ISLAMSKÁ REPUBLIKA, ďalej len „Mauritánia“, obe ďalej len „zmluvné strany“ a jednotlivo „zmluvná strana“, SO ZRETEĽOM na úzku spoluprácu medzi Úniou a Mauritániou, najmä v kontexte Dohody z Cotonou, ktorou sa stanovuje úzka spolupráca medzi Európskym spoločenstvom a jeho členskými štátmi na jednej strane a Mauritániou na strane druhej, alebo dohody medzi Európskou úniou a krajinami AKT, ktorá nahradí Dohodu z Cotonou k dátumu jej predbežného vykonávania alebo nadobudnutia platnosti, ako aj na ich spoločný záujem zintenzívniť tieto vzťahy, DBAJÚC na prísne dodržiavanie medzinárodného práva a základných ľudských práv a poskytujúc vzájomné výhody pre zúčastnené strany, SO ZRETEĽOM na ustanovenia Dohovoru Organizácie Spojených národov o morskom práve z Montego Bay z roku 1982, VEDOMÉ SI dôležitosti zásad stanovených v Kódexe pravidiel pre zodpovedný rybolov, ktorý bol v roku 1995 prijatý na zasadnutí konferencie Organizácie Spojených národov pre výživu a poľnohospodárstvo (FAO), UZÁVAJÚC dôležitosť Dohody o opatreniach prístavných štátov na predchádzanie nezákonnému, nenahlásenému a neregulovanému rybolovu, odrádzanie od neho a jeho odstránenie a v snahe prijať všetky potrebné opatrenia na jej účinné vykonávanie, ROZHODNUTÉ riadiť sa rozhodnutiami a odporúčaniami prijatými relevantnými regionálnymi organizáciami pre riadenie rybárstva, ktorých členmi sú zmluvné strany, ŽELAJÚC SI zohľadniť na tieto účely dostupné príslušné vedecké odporúčania a príslušné riadiace plány, ktoré prijali zodpovedné regionálne organizácie pre riadenie rybárstva, s cieľom zabezpečiť environmentálnu udržateľnosť rybolovných činností a podporovať správu oceánov v celosvetovom meradle, ODHODLANÉ nadviazať na tieto účely dialóg zameraný najmä na riadenie rybárstva, boj proti nezákonnému, nenahlásenému a neregulovanému rybolovu, kontrolu a monitorovanie rybolovných činností a dohľad nad nimi, ŽELAJÚC SI, aby bol prístup do rybolovnej oblasti prispôsobený činnosti rybárskej flotily Únie a aby získala primeraný podiel z prebytočných rybolovných zdrojov a mala na rybolov k dispozícii rovnaké technické podmienky ako všetky flotily, PRESVEDČENÉ, že takéto partnerstvo musí mať podobu opatrení, ktoré, či už spolu alebo samostatne, sa navzájom dopĺňajú a zabezpečujú konzistentnosť a synergiu úsilia,

ROZHODNUTÉ podporovať v rámci odvetvovej politiky rybolovu Mauritánie rozvoj partnerstva, najmä s cieľom určiť najvhodnejšie prostriedky na zabezpečenie účinného vykonávania tejto politiky, ako aj zapojenie hospodárskych subjektov a občianskej spoločnosti do tohto procesu, ŽELAJÚC SI stanoviť pravidlá a podmienky, pokiaľ ide o prístup do rybolovnej oblasti pre plavidlá Únie a zohľadňovať rybolovnú kapacitu flotíl pôsobiacich v danej oblasti s osobitným dôrazom na transzonálnu a vysoko migračnú povahu určitých druhov, VEDOMÉ SI úlohy, ktorú sektor morského rybolovu vrátane súvisiaceho priemyslu zohráva v hospodárskom a sociálnom rozvoji Mauritánie, ako aj v určitých regiónoch Únie, ODHODLANÉ pokračovať v užšej hospodárskej a sociálnej spolupráci s cieľom vytvoriť a posilniť udržateľné rybárstvo a prispieť k lepšej správe oceánov, a to aj prostredníctvom rozvoja investícií zahŕňajúcich podniky oboch strán a v súvislosti s cieľmi Mauritánie v oblasti rozvoja, SA DOHODLI TAKTO: VŠEOBECNÉ USTANOVENIA Článok 1 Vymedzenie pojmov Na účely tejto dohody sa uplatňuje toto vymedzenie pojmov: a) „orgány Mauritánie“ sú ministerstvo zodpovedné za rybárstvo a námorné hospodárstvo; b) „orgány Únie“ sú Európska komisia; c) „dohoda“ je táto Dohoda o partnerstve v odvetví udržateľného rybárstva medzi Európskou úniou a Mauritánskou islamskou republikou, protokol, ktorým sa vykonáva Dohoda o partnerstve v odvetví udržateľného rybárstva medzi Európskou úniou a Mauritánskou islamskou republikou, jej prílohy a dodatky; d) „rybolovná činnosť“ je vyhľadávanie rýb, spustenie, nastavenie, vlečenie alebo vytiahnutie rybárskeho výstroja, vytiahnutie úlovku na palubu, prekládka, ponechanie na palube, spracovanie na palube, preprava, umiestňovanie do klietok, vykrmovanie a vylodenie rýb a produktov rybolovu; e) „rybárske plavidlo“ je každé plavidlo vybavené na komerčné využívanie morských biologických zdrojov; f) „plavidlo Únie“ je akékoľvek rybárske plavidlo plaviace sa pod vlajkou členského štátu Únie a registrované v Únii; g) „vlastník plavidla“ je osoba, ktorá je za rybárske plavidlo právne zodpovedná, prevádzkuje ho a riadi; h) „rybolovná oblasť“ sú vody, ktoré patria pod zvrchovanosť alebo jurisdikciu Mauritánskej islamskej republiky. Rybolovná činnosť plavidiel Únie na základe tejto dohody sa vykonáva výlučne v oblastiach, v ktorých je rybolov povolený mauritánskymi právnymi predpismi. Toto vymedzenie nemá vplyv na prípadné rokovania o vymedzení morských oblastí pobrežných štátov hraničiacich s rybolovnou oblasťou a vo všeobecnosti na práva tretích štátov; i) „oblasť hospodárenia“ je oblasť činnosti vymedzená zemepisnými súradnicami, použiteľným výstrojom alebo povolenými druhmi; j) „oprávnenie na rybolov“ je licencia na rybolov vydaná mauritánskymi orgánmi rybárskemu plavidlu Únie, ktorá mu udeľuje právo vykonávať rybolovné činnosti v rybolovnej oblasti; k) „populácia“ je morský biologický zdroj, ktorý sa vyskytuje v danej oblasti;

l) „produkty rybolovu“ sú vodné organizmy, ktoré sa získali rybolovnou činnosťou; m) „produkty akvakultúry“ sú vodné organizmy v akejkoľvek fáze ich životného cyklu, ktoré sa získali akoukoľvek akvakultúrnou činnosťou, alebo produkty, ktoré sa z nich získali; n) „odvetvie rybárstva“ je hospodárske odvetvie, ktoré zahŕňa všetky činnosti produkcie, spracovania a uvádzania produktov rybolovu a akvakultúry na trh; o) „rybolovná možnosť“ je kvantifikovaný právny nárok na rybolov vyjadrený v úlovkoch alebo počte plavidiel; p) „udržateľný rybolov“ je rybolov v súlade s cieľmi a so zásadami stanovenými v Kódexe správania pre zodpovedný rybolov, ktorý bol prijatý na konferencii FAO v roku 1995. Článok 2 Predmet Touto dohodou sa vytvára rámec pre právne, environmentálne, hospodárske a sociálne riadenie rybolovných činností vykonávaných plavidlami Únie, ktorým sa stanovujú najmä: a) podmienky, za ktorých plavidlá Únie smú vykonávať rybolovné činnosti v rybolovnej oblasti; b) hospodárska a finančná spolupráca v odvetví rybárstva s cieľom vytvoriť partnerstvo v prospech odvetvia rybárstva a posilniť správu oceánov; c) administratívna spolupráca pri realizácii finančného protiplnenia, ako sa vymedzuje v článku 13 ods. 2 písm. b) a c); d) vedecká a technická spolupráca s cieľom zabezpečiť udržateľné využívanie rybolovných zdrojov v rybolovnej oblasti a rozvoj príslušného odvetvia; e) spolupráca týkajúca sa opatrení kontroly a dohľadu, ktoré slúžia na dozor nad činnosťami v rybolovnej oblasti, s cieľom zabezpečiť dodržiavanie platných pravidiel a účinnosť opatrení na ochranu rybolovných zdrojov a riadenie rybolovných činností, najmä pokiaľ ide o boj proti nezákonnému, nenahlásenému a neregulovanému rybolovu. Článok 3 Zásady a ciele vykonávania tejto dohody 1. Strany sa zaväzujú, že budú v rybolovnej oblasti podporovať udržateľný rybolov na základe zásady rovnoprávneho zaobchádzania s jednotlivými flotilami prítomnými v rybolovnej oblasti. 2. Orgány Mauritánie sa zaväzujú zabezpečiť, aby bol prístup do rybolovnej oblasti prispôsobený činnosti rybárskej flotily Únie. Mauritánia sa usiluje zabezpečiť, aby európska flotila získala primeraný podiel z prebytočných rybolovných zdrojov. Európska flotila bude mať rovnaké technické podmienky pre rybolov a podmienky prístupu ako všetky flotily. 3. Mauritánia sa v záujme transparentnosti zaväzuje uverejňovať a postupovať informácie týkajúce sa akejkoľvek dohody, na základe ktorej majú cudzie plavidlá povolenie vstúpiť do jej rybolovnej zóny, a súvisiaceho rybolovného úsilia, predovšetkým počtu vydaných oprávnení na rybolov a nahlásených úlovkov a povolených rybolovných oblastí. 4. Strany sa dohodli, že rybárske plavidlá Únie lovia len nadbytok povoleného výlovu, ako je uvedené v článku 62 ods. 2 a 3 dohovoru Organizácie Spojených národov o morskom práve, a identifikovaného jasným a transparentným spôsobom na základe dostupných vedeckých odporúčaní a príslušných informácií, ktoré si strany vymenili o celkovom rybolovnom úsilí všetkých flotíl loviacich v rybolovnej oblasti v súvislosti s dotknutými populáciami. 5. Pokiaľ ide o transzonálne populácie rýb alebo populácie rýb migrujúce na veľké vzdialenosti, pri stanovovaní dostupných zdrojov strany náležite zohľadnia vedecké posudky vypracované na regionálnej úrovni, ako aj opatrenia na ochranu a riadenie prijaté príslušnými regionálnymi organizáciami pre riadenie rybárstva.

6. Zmluvné strany sa zaväzujú vykonávať dohodu v súlade s článkom 9 Dohody o partnerstve z Cotonou alebo príslušným článkom dohody medzi Európskou úniou a krajinami AKT, ktorá nahradí Dohodu z Cotonou v deň začatia jej predbežného vykonávania alebo jej nadobudnutia platnosti, pokiaľ ide o základné prvky týkajúce sa ľudských práv, demokratických zásad a právneho štátu, ako aj základný prvok týkajúci sa dobrej správy vecí verejných. 7. Strany sa vo svojom spoločnom záujme zaväzujú nadviazať úzky dialóg, uľahčiť konzultácie a informovať najmä o vykonávaní odvetvovej politiky rybolovu a správy oceánov. 8. Pred prijatím akéhokoľvek rozhodnutia, ktoré by mohlo ovplyvniť činnosti plavidiel Únie na základe tejto dohody, sa zmluvné strany navzájom vopred poradia. 9. Strany sa zaväzujú, že na všetkých námorníkov nalodených na palubu plavidiel Únie sa bude plne vzťahovať Deklarácia Medzinárodnej organizácie práce o základných zásadách a právach pri práci, najmä pokiaľ ide o slobodu združovania a kolektívne vyjednávanie pracovníkov a odstránenie diskriminácie v otázkach zamestnania a povolania. 10. Strany tiež spolupracujú na vykonávaní predbežných (ex ante), priebežných a následných (ex post) hodnotení opatrení, programov a činností vykonávaných na základe ustanovení tejto dohody. Článok 4 Prístup plavidiel Únie do rybolovnej oblasti Orgány Mauritánie sa zaväzujú povoliť plavidlám Únie vykonávanie rybolovných činností v rybolovnej oblasti v súlade s touto dohodou. Článok 5 Podmienky vykonávania rybolovných činností a doložka o výhradnom práve 1. Plavidlá Únie môžu vykonávať rybolovné činnosti v rybolovnej oblasti, na ktorú sa vzťahuje táto dohoda, iba ak sú držiteľmi oprávnenia na rybolov vydaného podľa tejto dohody. Všetky rybolovné činnosti mimo rámca tejto dohody sú zakázané. 2. Orgány Mauritánie vydávajú plavidlám Únie oprávnenia na rybolov iba na základe tejto dohody. Vydanie akéhokoľvek oprávnenia na rybolov plavidlám Únie mimo rámca tejto dohody, najmä v podobe priameho oprávnenia, je zakázané. 3. Proces získavania oprávnenia na rybolov pre plavidlo, uplatniteľné povinné poplatky a spôsoby úhrady, ktoré má vlastník plavidla použiť, sú vymedzené v protokole, jeho prílohách a dodatkoch. 4. Strany zabezpečujú správne uplatňovanie týchto podmienok a pravidiel vhodnou administratívnou spoluprácou medzi svojimi príslušnými orgánmi. Článok 6 Zákony a iné právne predpisy uplatniteľné na rybolovné činnosti 1. S cieľom zabezpečiť regulačný rámec pre udržateľný rybolov dodržiavajú plavidlá Únie pôsobiace v rybolovnej oblasti mauritánske zákony a iné právne predpisy, ktorými sa upravujú rybolovné činnosti v tejto oblasti, pokiaľ sa v dohode nestanovuje inak. Orgány Mauritánie oznámia orgánom Únie uplatniteľné zákony a iné právne predpisy najneskôr jeden mesiac pred začiatkom uplatňovania tejto dohody. 2. Únia sa zaväzuje podniknúť všetky kroky potrebné na zabezpečenie toho, aby jej plavidlá boli v súlade s touto dohodou a oznámenými zákonmi a inými právnymi predpismi a aby sa uplatňovali opatrenia týkajúce sa monitorovania a kontroly rybolovných činností a dohľadu nad nimi stanovené v tejto dohode. 3. Plavidlá Únie musia spolupracovať s orgánmi Mauritánie zodpovednými za monitorovanie, kontrolu a dohľad. 4. Strany sa navzájom informujú o prijatí akéhokoľvek všeobecného rozhodnutia, ktoré by mohlo ovplyvniť činnosti plavidiel Únie na základe tejto dohody. Strany sa vopred informujú o všetkých zmenách svojich príslušných politík a právnych predpisov v odvetví rybárstva, ktoré by mohli mať vplyv na činnosti plavidiel Únie podľa tejto dohody.

5. Všetky zmeny právnych predpisov, ktoré majú vplyv na činnosti plavidiel Únie v rybolovnej oblasti, sú na plavidlá Únie uplatniteľné od 60. dňa nasledujúceho po dni, keď bolo orgánom Únie doručené príslušné oznámenie od Mauritánie s výnimkou mimoriadnych okolností, keď sa táto lehota nemôže uplatniť. Článok 7 Partnerstvo Strany sa dohodli na posilnení svojho partnerstva vrátane vedeckej spolupráce, regionálnej spolupráce, spolupráce medzi hospodárskymi subjektmi a spolupráce v oblasti monitorovania, kontroly a dohľadu, boja proti nezákonnému, nenahlásenému a neregulovanému (NNN) rybolovu a administratívnej spolupráce pri vykonávaní politiky udržateľného rybolovu. Článok 8 Vedecká spolupráca 1. Počas obdobia platnosti tejto dohody strany spolupracujú s cieľom monitorovať vývoj stavu zdrojov v rybolovnej oblasti a na tento účel sa zaväzujú sprístupniť dostupné údaje. V tejto súvislosti sa každoročne koná spoločné vedecké stretnutie, v riadnom zasadnutí, striedavo v Únii a v Mauritánii. 2. Na základe záverov vedeckého stretnutia a vo svetle najlepších dostupných vedeckých odporúčaní vedú strany vzájomné konzultácie v rámci spoločného výboru stanoveného v článku 14, aby v prípade potreby a po spoločnej dohode prijali opatrenia zamerané na udržateľné riadenie rybolovných zdrojov. 3. Strany sa zaväzujú viesť vzájomné konzultácie, či už priamo alebo v rámci príslušných medzinárodných organizácií, s cieľom zabezpečiť riadenie a ochranu biologických zdrojov a spoluprácu v rámci príslušného vedeckého výskumu. Článok 9 Regionálna spolupráca 1. Zmluvné strany sa zaväzujú spolupracovať v rámci regionálnych organizácií pre riadenie rybárstva (RFMO) a regionálnych rybárskych organizácií (RFO), ktorých sú súčasťou, s cieľom podporovať ochranu a udržateľné riadenie biologických zdrojov a zabezpečiť, aby rybolovné činnosti nemali nepriaznivý vplyv na morský ekosystém. 2. Zmluvné strany sa takisto zaväzujú, že sa budú navzájom pravidelne radiť v rámci zasadnutí RFMO a RFO, ktorých sú súčasťou, pred zasadnutiami RFMO a RFO a počas nich, a to aj pokiaľ ide o možnosť predkladať spoločné návrhy v týchto organizáciách. Článok 10 Spolupráca medzi hospodárskymi subjektmi 1. Strany podporujú hospodársku, vedeckú a technickú spoluprácu v odvetví rybárstva a v súvisiacich odvetviach. Môžu viesť vzájomné konzultácie v záujme uľahčenia a podpory rôznych opatrení, ktoré sa prípadne prijmú na tento účel. 2. Strany sa zaväzujú podporovať výmenu informácií o rybolovných technikách a rybárskom výstroji, konzervačných metódach a priemyselnom spracovaní produktov rybolovu. 3. Strany sa usilujú vytvoriť priaznivé podmienky na podporu vzťahov medzi svojimi podnikmi v technickej, hospodárskej a obchodnej oblasti podporovaním vytvorenia priaznivého prostredia na rozvoj obchodu a investícií. 4. Strany podporujú najmä investície zamerané na spoločný záujem v súlade s platnými právnymi predpismi. Článok 11

Spolupráca v oblasti monitorovania, kontroly a dohľadu, ako aj v oblasti boja proti nezákonnému, nenahlásenému a neregulovanému rybolovu 1. Strany sa zaväzujú, že budú spolupracovať v oblasti monitorovania a kontroly rybolovných činností a dohľadu nad nimi v rybolovnej oblasti a bojovať proti nezákonnému, nenahlásenému a neregulovanému rybolovu s cieľom zabezpečiť udržateľný rybolov. 2. Mauritánia dbá na to, aby sa ustanovenia týkajúce sa kontroly rybolovu stanovené v tejto dohode a jej protokole účinne uplatňovali. Plavidlá Únie spolupracujú s mauritánskymi orgánmi zodpovednými za vykonávanie týchto kontrol. ZÁVÄZKY A VŠEOBECNÉ POVINNOSTI Článok 12 Administratívna spolupráca S cieľom zabezpečiť účinnosť opatrení na ochranu a riadenie rybolovných zdrojov strany: –rozvíjajú administratívnu spoluprácu s cieľom zabezpečiť, aby plavidlá Únie dodržiavali ustanovenia tejto dohody, –spolupracujú s cieľom predchádzať nezákonnému rybolovu a bojovať proti nemu, najmä prostredníctvom výmeny informácií a úzkej administratívnej spolupráce. Článok 13 Finančné protiplnenie 1. Finančné protiplnenie je vymedzené v protokole, jeho prílohách a dodatkoch. 2. Finančné protiplnenie uvedené v odseku 1 zahŕňa: a) finančnú kompenzáciu, ktorú Únia poskytuje za prístup plavidiel Únie do rybolovnej oblasti; b) povinné poplatky, ktoré uhrádzajú vlastníci plavidiel Únie; c) odvetvovú podporu, ktorú Únia poskytuje na vykonávanie udržateľnej rybárskej politiky, propagáciu odvetvia rybárstva a správu oceánov, ktorá podlieha ročnému a viacročnému plánovaniu. 3. Finančné protiplnenie Únia poskytuje v súlade s podmienkami stanovenými v protokole. 4. Výšku finančného protiplnenia uvedeného v odseku 2 písm. a) môže upraviť spoločný výbor v týchto prípadoch:

a) pri znížení rybolovných možností poskytnutých rybárskym plavidlám Únie, najmä v rámci vykonávania opatrení riadenia dotknutých populácií, ktoré sa považujú za potrebné z hľadiska ochrany a udržateľného využívania zdrojov na základe najlepších dostupných vedeckých odporúčaní alebo b) pri zvýšení rybolovných možností poskytnutých rybárskym plavidlám Únie, pokiaľ z najlepších dostupných vedeckých odporúčaní vyplynie, že to stav zdrojov umožňuje; c) pri pozastavení platnosti alebo vypovedaní, ako sa stanovuje v článkoch 21 a 22 dohody. 5. Finančné protiplnenie uvedené v odseku 2 písm. c) je: a) oddelené od platieb za náklady na prístup uvedené v odseku 2 písm. a) a b); b) stanovené a podmienené dosiahnutím cieľov odvetvovej podpory v súlade s protokolom a ročným a viacročným plánovaním jej vykonávania. 6. Spoločný výbor môže upraviť výšku finančného protiplnenia uvedeného v odseku 2 písm. c) v prípade opätovného posúdenia podmienok finančnej podpory na vykonávanie sektorovej politiky. INŠTITUCIONÁLNE USTANOVENIA Článok 14 Spoločný výbor 1. Zriadi sa spoločný výbor zložený zo zástupcov strán. Je zodpovedný za monitorovanie vykonávania tejto dohody a môže prijímať zmeny protokolu, jeho príloh a dodatkov. 2. Spoločný výbor: a) monitoruje vykonávanie, výklad a uplatňovanie tejto dohody; b) vymedzuje a hodnotí ročné a viacročné plánovanie finančného protiplnenia uvedeného v článku 13 ods. 2 písm. c); c) zabezpečuje potrebný styčný bod na riešenie otázok spoločného záujmu súvisiacich s rybárstvom; d) slúži ako fórum na mimosúdne vyrovnanie sporov, ktoré prípadne vyplynú z výkladu alebo vykonávania tejto dohody. 3. Spoločný výbor môže schváliť zmeny protokolu, jeho príloh a dodatkov, pokiaľ ide o: a) úpravu rybolovných možností a následne aj súvisiaceho finančného protiplnenia uvedeného v článku 13 ods. 2 písm. a) a b); b) pravidlá odvetvovej podpory a následne aj súvisiaceho finančného protiplnenia uvedeného v článku 13 ods. 2 písm. c);

c) technické podmienky a pravidlá, za ktorých plavidlá Únie vykonávanú svoje rybolovné činnosti; d) akúkoľvek ďalšiu funkciu, na ktorej sa strany spoločne dohodnú, vrátane boja proti nezákonnému rybolovu, administratívnej spolupráce a správy oceánov. 4. Spoločný výbor zasadá najmenej raz do roka, striedavo v Mauritánii a v Únii alebo na inom mieste, na ktorom sa strany dohodnú, a zasadnutiam predsedá usporiadateľská strana. Na žiadosť ktorejkoľvek strany sa zorganizuje mimoriadne zasadnutie. Závery zo zasadnutí spoločného výboru sa zaznamenajú v zápisnici podpísanej oboma stranami. 5. Spoločný výbor môže v prípade potreby konať prostredníctvom výmeny listov. Článok 15 Oblasť uplatňovania Táto dohoda sa vzťahuje na jednej strane na územia, na ktorých sa uplatňuje Zmluva o Európskej únii, a na strane druhej na územia Mauritánie a vody, ktoré patria pod jej jurisdikciu. Článok 16 Urovnávanie sporov Strany sa spolu radia vo veciach sporov vyplývajúcich z výkladu alebo uplatňovania tejto dohody. Článok 17 Štatút protokolu, príloh a dodatkov Protokol, prílohy a dodatky k nemu tvoria neoddeliteľnú súčasť tejto dohody a tiež sa upravujú týmito záverečnými ustanoveniami. Článok 18 Jazyk a nadobudnutie platnosti Táto dohoda je vypracovaná v anglickom, arabskom bulharskom, českom, dánskom, estónskom, fínskom, francúzskom, gréckom, holandskom, chorvátskom, írskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom všetky znenia sú rovnako autentické. Táto dohoda nadobúda platnosť dňom, keď si strany navzájom oznámia ukončenie postupov potrebných na tento účel. ZÁVEREČNÉ USTANOVENIA Článok 19

Trvanie Táto dohoda sa vykonáva počas 6 rokov od dátumu nadobudnutia jej platnosti a pokiaľ nedôjde k vypovedaniu podľa článku 22, jej platnosť sa automaticky predlžuje. Článok 20 Predbežné uplatňovanie Strany podpisom tejto dohody schvaľujú predbežné vykonávanie dohody, ktoré predchádza nadobudnutiu platnosti, pokiaľ jedna zo zmluvných strán pri podpise nerozhodne, že sa dohoda nebude predbežne vykonávať. Článok 21 Pozastavenie 1. Vykonávanie tejto dohody možno pozastaviť z iniciatívy jednej zo strán v týchto prípadoch: a) ak okolnosti iné ako prírodné javy, ktoré sa vymykajú primeranej kontrole jednej zo strán, znemožňujú vykonávanie rybolovných činností v rybolovnej oblasti; b) ak medzi stranami vznikne spor týkajúci sa výkladu alebo vykonávania tejto dohody; c) pri porušení ustanovení tejto dohody, a najmä jej článku 3 ods. 6 o dodržiavaní ľudských práv, jednou zo zmluvných strán. d) ak dôjde k zásadným zmenám sektorovej politiky, na základe ktorej bola uzavretá táto dohoda, a v dôsledku týchto zmien jedna zo strán požiada o zmenu tejto dohody. 2. Daná strana písomne oznámi pozastavenie vykonávania dohody druhej strane a pozastavenie nadobudne účinnosť tri mesiace po doručení oznámenia. Odoslanie tohto oznámenia má za následok začatie konzultácií medzi stranami s cieľom dospieť do troch mesiacov k zmierlivému riešeniu sporu. 3. V prípade, že sa nezrovnalosti nevyriešia zmierom a vykonávanie dohody sa pozastaví, strany budú naďalej spolu viesť konzultácie s cieľom dosiahnuť zmier v príslušnom spore. Po dosiahnutí takéhoto zmieru sa vykonávanie dohody obnoví a výška finančného protiplnenia uvedeného v článku 13 ods. 2 sa úmerne a pro rata temporis zníži podľa dĺžky obdobia, počas ktorého bolo vykonávanie dohody pozastavené, pokiaľ sa strany nedohodnú inak. Článok 22 Vypovedanie 1. Túto dohodu možno vypovedať z iniciatívy jednej zo strán v týchto prípadoch: a) ak okolnosti iné ako prírodné javy, ktoré sa vymykajú primeranej kontrole jednej zo strán, znemožňujú vykonávanie rybolovných činností v rybolovnej oblasti; b) v prípade znehodnotenia dotknutých populácií; c) pri znížení miery využívania rybolovných možností udelených plavidlám Únie;

d) ak zmluvné strany porušia svoje záväzky v oblasti boja proti nezákonnému, nenahlásenému a neregulovanému rybolovu; e) ak medzi stranami vznikne spor týkajúci sa výkladu alebo vykonávania tejto dohody a v lehote 6 mesiacov sa ho nepodarí vyriešiť mimosúdne; f) ak jedna zo strán nedodržiava ustanovenia tejto dohody; g) ak dôjde k zásadným zmenám sektorovej politiky, na základe ktorej bola uzavretá táto dohoda, a v dôsledku týchto zmien jedna zo strán požiada o zmenu tejto dohody, ale v lehote 6 mesiacov nedôjde v tejto súvislosti k nijakej reakcii. 2. Daná strana oznámi vypovedanie dohody druhej strane písomne a vypovedanie nadobudne účinnosť šesť mesiacov po doručení oznámenia, pokiaľ sa strany spoločne nedohodnú na predĺžení tejto lehoty. 3. Zmluvné strany musia od momentu doručenia oznámenia o vypovedaní viesť vzájomné konzultácie s cieľom dospieť do šiestich mesiacov k zmierlivému riešeniu sporu. 4. Výška finančného protiplnenia uvedeného v článku 13 sa za rok nadobudnutia účinnosti vypovedania zníži úmerne a pro rata temporis. Takéto zníženie sa uplatňuje aj v prípade, že jedna zo strán ukončí predbežné vykonávanie. Článok 23 Revízia Strany sa dohodli, že túto dohodu zrevidujú s cieľom zohľadniť všetky zmeny v právnom, environmentálnom, hospodárskom a sociálnom rámci, ktoré môžu mať vplyv na rybolovné činnosti Únie. Článok 24 Zrušenie Dohoda o spolupráci v sektore rybolovu medzi Európskym spoločenstvom a Mauritánskou islamskou republikou, ktorá nadobudla platnosť 8. augusta 2008, sa zrušuje.



PROTOKOL o vykonávaní Dohody o partnerstve v odvetví udržateľného rybárstva medzi Európskou úniou a Mauritánskou islamskou republikou Článok 1

Vymedzenie pojmov Na účely tohto protokolu sa uplatňuje vymedzenie pojmov uvedené v článku 1 dohody s výnimkou zmien uvedených nižšie a doplnených takto: 1. „dohoda o rybolove“ je Dohoda o partnerstve v odvetví udržateľného rybárstva medzi Európskou úniou a Mauritánskou islamskou republikou; 2. „protokol“ je tento protokol o vykonávaní dohody o rybolove, prílohy a dodatky k nemu; 3. „vylodenie“ je vyloženie akéhokoľvek množstva produktov rybolovu z rybárskeho plavidla na pevninu; 4. „prekládka“ je vyloženie všetkých produktov rybolovu alebo ich časti z paluby jedného plavidla na iné plavidlo; 5. „pozorovateľ“ je každá osoba poverená vnútroštátnym orgánom v súlade s ustanoveniami prílohy na pozorovanie rybolovnej činnosti na vedecké účely; 6. „licencia na rybolov“ je administratívne oprávnenie, ktoré vydáva ministerstvo vlastníkovi plavidla za poplatok a ktoré oprávňuje na rybolov počas obdobia, na ktoré bola udelená; 7. „rybolovná možnosť“ je kvantifikovaný právny nárok na rybolov vyjadrený z hľadiska úlovkov a/alebo rybolovného úsilia; 8. „prevádzkovateľ“ je fyzická alebo právnická osoba, ktorá prevádzkuje alebo vlastní akýkoľvek podnik vykonávajúci akékoľvek činnosti súvisiace s ktoroukoľvek etapou výroby, spracovania, obchodovania, distribúcie a maloobchodného predaja produktov rybolovu a akvakultúry; 9. „delegácia“ je delegácia Európskej únie v Mauritánii; 10. „ministerstvo“ je ministerstvo zodpovedné za rybárstvo a námorné hospodárstvo; 11. „zástupca (consignataire)“ je vymedzený v článku 538 Kódexu obchodného loďstva Mauritánskej islamskej republiky. Článok 2 Cieľ Cieľom tohto protokolu je vykonávať ustanovenia dohody o rybolove, ktorými sa stanovujú najmä podmienky prístupu plavidiel Únie do mauritánskej rybolovnej oblasti vymedzenej v článku 1 písm. h) dohody, ako aj ustanovenia na realizáciu partnerstva v oblasti udržateľného rybárstva. Článok 3 Rybolovné možnosti

1. Odo dňa začatia predbežného vykonávania protokolu a na obdobie vymedzené v článku 20 sú rybolovné možnosti udelené podľa článku 5 dohody o rybolove stanovené v tabuľke pripojenej k tomuto protokolu a podľa podmienok uvedených v technických špecifikáciách uvedených v prílohe 1 k tomuto protokolu. 2. Odsek 1 sa uplatňuje s výhradou ustanovení článkov 7, 10 a 23 tohto protokolu. 3. Podľa článku 5 dohody o rybolove môžu plavidlá Únie vykonávať rybolovné činnosti v rybolovnej oblasti len vtedy, ak sú držiteľmi oprávnenia na rybolov v podobe licencie na rybolov vydanej v súlade s ustanoveniami tohto protokolu a podľa pravidiel stanovených v prílohe a dodatkoch. Článok 4 Celkové rybolovné úsilie v mauritánskych vodách a transparentnosť 1. Prístup k rybolovným zdrojom v mauritánskych rybolovných oblastiach sa udeľuje zahraničným flotilám v prípade existencie nadbytku v zmysle článku 62 Dohovoru Organizácie Spojených národov o morskom práve a po zohľadnení prevádzkovej kapacity mauritánskych vnútroštátnych flotíl. 2. V súlade s mauritánskymi právnymi predpismi ciele, ktoré sa majú dosiahnuť v oblasti udržateľného riadenia a hospodárenia, ako aj celkový povolený výlov, sa stanovia pre každý druh rybolovu mauritánskou vládou, a to na základe stanoviska orgánu zodpovedného za oceánografický výskum v Mauritánii a odporúčaní príslušných regionálnych organizácií pre riadenie rybárstva. 3. Týmto protokolom sa flotilám Únie zaručuje prednostný prístup k dostupnému nadbytku v mauritánskej rybolovnej oblasti. Rybolovné možnosti udelené flotilám Únie, stanovené v článku 3 tohto protokolu, vychádzajú z dostupného nadbytku a majú prednosť pred rybolovnými možnosťami udelenými ostatným zahraničným flotilám, ktoré sú oprávnené vykonávať rybolov v mauritánskej rybolovnej oblasti. 4. Súbor technických opatrení na ochranu a riadenie zdrojov a hospodárenie s nimi, ako aj finančné podmienky, poplatky, finančné protiplnenie z verejných zdrojov a ďalšie práva súvisiace s vydávaním oprávnení na rybolov, ktoré sú pre každý druh rybolovu špecifikované v prílohe 1 k tomuto protokolu, platia pre každú zahraničnú priemyselnú flotilu pôsobiacu v mauritánskej rybolovnej oblasti za technických podmienok podobných tým, ktoré platia pre flotily Únie. 5. Mauritánia sa zaväzuje zverejniť všetky verejné a súkromné dohody, ktorými sa zahraničným plavidlám povoľuje prístup do jej rybolovnej oblasti, ako aj tieto informácie: – štáty alebo iné entity, ktoré sú účastníkmi dohody, – obdobie alebo obdobia, na ktoré sa dohoda vzťahuje, – počet plavidiel a typy povoleného výstroja, – druhy alebo populácie, ktoré možno loviť, vrátane všetkých platných obmedzení výlovu, – povinné opatrenia nahlasovania, monitorovania, kontroly a dohľadu, – kópiu písomnej dohody. 6. Na účely uplatňovania odsekov 4 a 5 Mauritánia každoročne zasiela Európskej únii podrobnú správu, v ktorej sa presne uvádza počet oprávnení na rybolov podľa kategórie rybolovu vydaných plavidlám plaviacim sa pod vlajkou iných tretích štátov, zodpovedajúci povolený objem úlovkov, reálne uskutočnené úlovky, ako aj finančné a technické podmienky prístupu daných plavidiel do mauritánskej rybolovnej oblasti. Túto správu preskúma spoločný výbor a možno ju dať k dispozícii nezávislému spoločnému vedeckému výboru uvedenému v článku 9. 7. Vzor správy uvedenej v odseku 6 je uvedený v prílohe 3 k tomuto protokolu. Článok 5

Finančné protiplnenie A. Finančné protiplnenie za prístup 1. Ročné finančné protiplnenie za prístup uvedené v článku 13 písm. a) dohody na obdobie uvedené v článku 20 sa stanovuje na 57 500 000 EUR ročne bez toho, aby boli dotknuté odseky 4 a 6, a s výhradou odseku 10. 2. Únia zaplatí za prvý rok vykonávania protokolu finančné protiplnenie za prístup v dvoch splátkach: a) suma 50 000 000 EUR sa vyplatí najneskôr 90 dní odo dňa začatia predbežného vykonávania protokolu; b) suma 7 500 000 EUR sa vyplatí do šesťdesiatich dní od schválenia riadiaceho plánu zameraného na malé pelagické druhy v mauritánskej rybolovnej oblasti podľa článku 9 ods. 9 spoločným výborom. 3. Únia zaplatí finančné protiplnenie uvedené v odseku 1 za druhý rok vykonávania najneskôr v deň výročia prvého dňa začatia vykonávania protokolu. 4. Od tretieho roku vykonávania protokolu sa finančné protiplnenie za prístup stanovuje v nadväznosti na postup stanovený v článku 7. 5. Finančné protiplnenie za prístup určené v súlade s odsekom 4 sa vyplatí v plnej výške najneskôr v deň výročia prvého dňa začatia vykonávania protokolu na nasledujúce roky. 6. V prípade kategórií rybolovu 4 a 5 (plavidlá na lov tuniakov), ak úlovky plavidiel Únie na lov tuniakov v mauritánskej rybolovnej oblasti prekročia referenčnú tonáž vymedzenú pre každú z týchto kategórií v dodatku 2, Únia zaplatí okrem finančného protiplnenia uvedeného v odsekoch 1 až 3 sumu 45 EUR za každú ďalšiu tonu úlovku bez toho, aby bola dotknutá výška poplatku, ktorú majú uhradiť vlastníci plavidiel, ako sa uvádza v príslušných technických špecifikáciách. Suma, ktorú Únia zaplatí za prekročenie povoleného výlovu, však nesmie byť vyššia ako suma zodpovedajúca dvojnásobku príslušnej referenčnej tonáže. Keď množstvá ulovené plavidlami Únie prekročia dvojnásobok zodpovedajúcej referenčnej tonáže, poplatok za množstvo ulovené nad rámec tohto limitu sa zaplatí v nasledujúcom roku. 7. Povinné poplatky, ktoré majú vlastníci plavidiel uhradiť, sú stanovené v prílohe 1 a technické špecifikácie v dodatku 2 k tomuto protokolu. Vlastníci plavidiel ich uhrádzajú v súlade s príslušnými ustanoveniami prílohy 1 a dodatku 2. 8. Finančné protiplnenie za prístup uvedené v predchádzajúcich pododsekoch sa uhradí na účet štátnej pokladnice Mauritánskej islamskej republiky. Zahrnie sa do štátneho rozpočtu a podlieha mauritánskym pravidlám a postupom riadenia verejných financií. 9. Mauritánske orgány každoročne oznamujú Únii údaje o bankových účtoch uvedených v odseku 7 do troch mesiacov pred očakávaným dátumom platby. 10. Za použitie finančného protiplnenia uvedeného v predchádzajúcich odsekoch sú zodpovedné výlučne mauritánske orgány. 11. Tento článok sa uplatňuje s výhradou ustanovení článkov 7, 9, 10, 11 a 13 tohto protokolu. B. Finančné protiplnenie určené na odvetvovú podporu 12. Na obdobie uvedené v článku 20 predstavuje celkové finančné protiplnenie, ktoré Únia poskytuje na účely odvetvovej podpory, ako sa uvádza v článku 13 ods. 2 písm. b) dohody: 16 500 000 EUR. O ročnom rozdelení tejto sumy rozhodne spoločný výbor v súlade s podmienkami stanovenými v článku 8 a v prílohe 2. 13. Finančné protiplnenie uvedené v odseku 1 prideľujú Mauritánia a Únia spoločne v súlade s postupmi stanovenými v článku 8 a prílohe 2 k tomuto protokolu. 14. Únia vyplatí finančné protiplnenie uvedené v odseku 12 v súlade s postupmi stanovenými v článku 8 a v prílohe 2.

15. Mauritánske orgány každoročne oznamujú Únii údaje o bankových účtoch uvedených v článku 8 ods. 12 do troch mesiacov pred očakávaným dátumom platby. 16. Finančné protiplnenie uvedené v odseku 1 sa zahrnie do štátneho rozpočtu a podlieha mauritánskym pravidlám a postupom riadenia verejných financií. Zohľadňuje zásady správneho finančného riadenia, konkrétne zásady hospodárnosti, efektívnosti a účinnosti, najmä dodržiavanie zásad transparentnosti, proporcionality, nediskriminácie a rovnakého zaobchádzania. 17. Činnosti a projekty financované z odvetvovej podpory môžu byť predmetom auditu zo strany Európskej komisie a Európskeho dvora audítorov a vyšetrovaní vykonávaných Európskym úradom pre boj proti podvodom. 18. Odsek 12 tohto článku sa uplatňuje s výhradou ustanovení článkov 13, 14, 15, 21 a 23 tohto protokolu. Článok 6 Monitorovanie celkového povoleného výlovu a referenčných tonáží 1. Celkový povolený výlov (kategórie 1, 2, 2a, 3, 6, 7 a 8) a referenčné tonáže (kategórie 4 a 5) sú vymedzené v technických špecifikáciách, ktoré sa nachádzajú v prílohe 1 k tomuto protokolu. Sú stanovené na kalendárny rok od 1. januára do 31. decembra predmetného roka. Keďže prvé a posledné obdobie vykonávania protokolu nezodpovedajú kalendárnemu roku, celkový povolený výlov je stanovený pro rata temporis a s prihliadnutím na tendencie rozloženia výlovu v priebehu roka podľa kategórie rybolovu. 2. S výnimkou kategórií 4 a 5, kategórií plavidiel na lov tuniakov, na ktoré sa vzťahujú referenčné tonáže, a osobitných ustanovení platných pre celkový povolený výlov v kategórii 6, celkový výlov rybárskych plavidiel Únie v mauritánskej rybolovnej oblasti nesmie prekročiť celkový povolený výlov. V prípade prekročenia sa použijú pravidlá zníženia kvót platné podľa právnych predpisov Únie. 3. Podľa odseku 2 Mauritánia a Únia spoločne zabezpečujú monitorovanie činnosti rybárskych plavidiel Únie v mauritánskej rybolovnej oblasti, aby zaručili primerané riadenie uvedeného celkového povoleného výlovu. Počas tohto monitorovania sa Mauritánia a Únia vzájomne informujú zakaždým, keď úroveň výlovu rybárskych plavidiel Únie v mauritánskej rybolovnej oblasti dosiahne 80 % celkového výlovu povoleného pre príslušnú kategóriu rybolovu. Únia o danej skutočnosti následne informuje členské štáty. 4. Zakaždým, keď úroveň výlovu dosiahne 80 % príslušného celkového povoleného výlovu, Mauritánia a Únia zabezpečia, aby sa úlovky rybárskych plavidiel Únie denne monitorovali. Mauritánia a Únia sa vzájomne informujú zakaždým, keď sa príslušný celkový povolený výlov vyčerpá. Únia o danej skutočnosti následne informuje členské štáty na účely zákazu rybolovných činností. Článok 7 Úprava rybolovných možností 1. Bez toho, aby bol dotknutý odsek 2, môže spoločný výbor na žiadosť jednej zo strán v súlade s článkom 14 ods. 3 písm. a) dohody o rybolove a článkom 11 tohto protokolu po vzájomnej dohode upraviť rybolovné možnosti uvedené v článku 3 tohto protokolu, pokiaľ sa pri tejto úprave dodrží udržateľnosť zdrojov v rybolovnej oblasti. Takáto úprava sa môže týkať počtu plavidiel Únie, cieľových druhov alebo kvót pridelených podľa článku 3 tohto protokolu pre každú kategóriu, zohľadňuje skutočné činnosti európskej flotily v rybolovnej oblasti a zahŕňa úpravu príslušného finančného protiplnenia. 2. Spoločný výbor vykoná podľa odseku 1 a najneskôr šesť mesiacov pred koncom druhého roka vykonávania protokolu prvé hodnotenie využívania rybolovných možností plavidlami Únie pôsobiacimi v rybolovnej oblasti. 3. Po úprave uvedenej v odseku 1 však nemožno zvýšiť rybolovné možnosti, ktoré by viedli k zvýšeniu finančnej kompenzácie uhradenej Úniou uvedenej v článku 5 ods. 1 na dvojnásobok alebo viac. Článok 8 Odvetvová podpora

1. Odvetvová podpora uvedená v článku 13 ods. 2 písm. c) dohody o rybolove a v článku 5 ods. 2 písm. b) tohto protokolu prispieva k vykonávaniu sektorovej politiky rybolovu vymedzenej Mauritánskou islamskou republikou. 2. Táto finančná podpora prispieva k rozvoju udržateľného rybolovu v Mauritánskej islamskej republike, je nezávislá od prístupu plavidiel Európskej únie do mauritánskej rybolovnej oblasti. Prispieva k vykonávaniu národných stratégií v oblasti udržateľného rozvoja odvetvia rybolovu na jednej strane a ochrany životného prostredia, pobrežných oblastí a chránených morských oblastí na strane druhej. 3. Najneskôr šesť mesiacov od začatia vykonávania tohto protokolu schváli spoločný výbor viacročný odvetvový program a podrobné pravidlá jeho realizácie, a to najmä: a) ročné a viacročné usmernenia o využívaní osobitnej sumy odvetvovej podpory v súlade s článkom 13 ods. 5 dohody o rybolove; b) ročné a viacročné ciele, ktoré sa majú splniť, aby sa dosiahol udržateľný rozvoj rybolovných činností zohľadňujúc priority vyjadrené orgánmi Mauritánskej islamskej republiky v rámci vnútroštátnej sektorovej politiky; c) kritériá, správy a postupy vrátane rozpočtových a finančných ukazovateľov a metódy kontroly a auditu, ktoré sa majú použiť na hodnotenie dosiahnutých výsledkov na ročnom základe. 4. Každú zmenu týchto usmernení, cieľov, kritérií a ukazovateľov musia strany schváliť v rámci spoločného výboru. 5. Orgány Mauritánskej islamskej republiky predložia výročnú správu o pokroku projektov realizovaných v rámci odvetvovej podpory, ktorú preskúma spoločný výbor. Štruktúra tejto správy je uvedená v prílohe 2. 6. Pred uplynutím platnosti tohto protokolu predložia orgány Mauritánskej islamskej republiky záverečnú správu o vykonávaní odvetvovej podpory na základe tohto protokolu. 7. Ak to bude potrebné, strany budú naďalej monitorovať realizáciu odvetvovej podpory maximálne šesť mesiacov po uplynutí platnosti, pozastavení alebo vypovedaní tohto protokolu, ako sa stanovuje v tomto protokole. Akákoľvek činnosť alebo projekt, ktoré predtým schválil spoločný výbor, sa však vezme do úvahy s cieľom umožniť prípadné rozšírenie monitorovania odvetvovej podpory na túto činnosť alebo projekt na ďalšie obdobie najviac šesť (6) mesiacov. 8. Odvetvová podpora sa realizuje s podporou koordinačnej jednotky zodpovednej za sledovanie rozhodnutí spoločného výboru, ktorého úlohy sú uvedené v prílohe 2. Opatrenia na podporu činnosti tejto koordinačnej jednotky sa môžu určiť na základe rozhodnutia spoločného výboru a v prípade potreby financovať z prostriedkov osobite určených na odvetvovú podporu. 9. Finančná podpora podľa odseku 1 je určená na konkrétne opatrenia a projekty, ktoré boli stanovené spoločne. Nesmú sa použiť na pokrytie prevádzkových nákladov príjemcov s prípadnou výnimkou prostriedkov uvedených v odseku 8 určených na podporné činnosti koordinačnej jednotky. 10. Strany vypracujú plán oznamovania a viditeľnosti v súvislosti s dohodou o rybolove. Tento plán sa schvaľuje na prvom zasadnutí spoločného výboru. 11. Finančné protiplnenie stanovené v článku 13 ods. 2 písm. c) dohody, pokiaľ ide o odvetvovú podporu, sa vypláca: a) za prvý rok najneskôr dva mesiace po tom, ako spoločný výbor schváli ročné a viacročné plánovanie, ako sa stanovuje v článku 8 ods. 3 tohto protokolu; b) za nasledujúce roky najneskôr dva mesiace po tom, ako spoločný výbor schváli výsledky dosiahnuté v predchádzajúcom roku a ročný plán stanovený na nasledujúci rozpočtový rok. 12. Finančné prostriedky odvetvovej podpory vypláca Európska únia na účet štátnej pokladnice v Centrálnej banke Mauritánie, ktorá ich čo najskôr prevedie na účet účelového viazania otvorený v účtovných knihách Centrálnej banky Mauritánie v prospech ministerstva zodpovedného za rybárstvo a námorné hospodárstvo, a použijú sa výhradne na odvetvovú podporu. Mauritánske orgány oznámia Európskej únii bankové údaje tohto účtu hneď po nadobudnutí platnosti protokolu. 13. Európska únia prevedie finančnú podporu uvedenú v odseku 1 v ročných splátkach. Rozhodnutie o vyplácaní splátok sa prijme na základe úrovní realizácie posúdených spoločným výborom v súlade s článkom 7 ods. 2 a článkom 15 ods. 1 písm. b) dohody a po predložení výročnej správy o pokroku uvedenej v odseku 5 a uskutočnení výročného seminára uvedeného v odseku 14. Praktické aspekty vykonávania sú určené podľa odsekov 3 a 4 tohto článku, ako aj podľa prílohy 2 k tomuto protokolu. V relevantných prípadoch môže spoločný výbor tieto praktické aspekty spresniť alebo upraviť. 14. Obe zmluvné strany raz do roka pozvú príjemcov odvetvovej podpory, aby sa zúčastnili na seminári týkajúcom sa prezentácie a plánovania opatrení financovaných z odvetvovej podpory. 15. S výnimkou prostriedkov uvedených v odseku 8 určených na podporné činnosti práce koordinačnej jednotky sa finančná podpora uvedená v odseku 1 môže vyplatiť len vtedy, ak sumy vyplatené Európskou úniou v rámci odvetvovej podpory na roky 2015 – 2019, 2019 – 2020 a 2020 – 2021 boli v plnom rozsahu prevedené na účet účelového viazania uvedený v odseku 12 a ak sa na ne v plnom rozsahu vzťahujú finančné záväzky v súlade s uplatniteľným spoločným plánom.

Článok 9 Vedecká spolupráca v záujme udržateľného rybolovu 1. Obe strany sa zaväzujú, že budú podporovať zodpovedný rybolov v mauritánskej rybolovnej oblasti na základe zásad udržateľného využívania rybolovných zdrojov a morských ekosystémov. 2. V súlade s článkami 3 a 8 dohody sa strany zaväzujú na pravidelnej báze alebo v prípade potreby zorganizovať vedecké stretnutia s cieľom preskúmať vedecké otázky a prípadne na žiadosť spoločného výboru odhadnúť hodnotu úlovkov určených na prvý predaj v mieste vylodenia alebo na cieľových trhoch. 3. Počas obdobia platnosti tohto protokolu obe zmluvné strany spolupracujú s cieľom sledovať vývoj stavu zdrojov a lovísk v mauritánskej rybolovnej oblasti. Na tento účel sa najmenej raz do roka striedavo v Mauritánii a v Únii koná zasadnutie nezávislého spoločného vedeckého výboru. 4. Nezávislý spoločný vedecký výbor na prvom zasadnutí prijme svoj rokovací poriadok. Tento rokovací poriadok schvaľuje spoločný výbor. 5. Ako doplnok k článku 8 ods. 1 a 3 dohody sa môže účasť v nezávislom spoločnom vedeckom výbore v prípade potreby rozšíriť na odborníkov z vedeckých inštitútov členských štátov a tretích krajín, ako aj na pozorovateľov, zástupcov zúčastnených strán alebo zástupcov regionálnych organizácií pre riadenie rybárstva, ako je CECAF (Výbor pre rybolov v stredovýchodnom Atlantiku). 6. Nezávislý spoločný vedecký výbor má mandát najmä na tieto činnosti: a) vypracúvať ročnú vedeckú správu o loviskách, ktoré sú predmetom tohto protokolu, ako aj o vyhodnocovaní príslušných populácií. Pri vypracovaní svojej správy nezávislý spoločný vedecký výbor v plnej miere zohľadňuje informácie o činnostiach mauritánskych vnútroštátnych flotíl a iných zahraničných flotíl, ako aj opatrenia a plány riadenia prijaté Mauritániou; b) identifikovať a navrhnúť spoločnému výboru vykonávanie programov alebo opatrení zameraných na zlepšenie pochopenia dynamiky lovísk, stavu zdrojov a vývoja morských ekosystémov; c) analyzovať vedecké otázky, ktoré sa vyskytnú pri vykonávaní tohto protokolu, a v prípade potreby vypracovať na podnet spoločného výboru vedecké odporúčanie podľa postupu schváleného na základe konsenzu v rámci výboru; d) zhromažďovať a analyzovať údaje týkajúce sa úsilia, úlovkov a ich predaja v rámci každého zo segmentov vnútroštátnych rybárskych flotíl, flotíl Únie a flotíl nepatriacich Únii, ktoré pôsobia v mauritánskej rybolovnej oblasti, pokiaľ ide o zdroje a loviská, na ktoré sa vzťahuje tento protokol; e) navrhnúť a naplánovať vykonávanie ročného posúdenia stavu populácií, vrátane spoločného vedeckého výskumu, s cieľom stanoviť nadbytky, rybolovné možnosti a možnosti využívania, ktoré zaručujú ochranu zdrojov a ich ekosystému; f) vypracovať (z vlastnej iniciatívy alebo na žiadosť spoločného výboru alebo jednej zo strán) všetky vedecké odporúčania, ktoré súvisia s cieľmi, stratégiami a opatreniami v oblasti riadenia a ktoré sa budú považovať za potrebné na udržateľné využívanie populácií a lovísk, na ktoré sa vzťahuje tento protokol; g) v prípade potreby navrhnúť v spoločnému výboru program úpravy rybolovných možností podľa článku 7 tohto protokolu. 7. Na účely uplatňovania odsekov 2, 3 a 6 a na doplnenie ustanovení uvedených v článku 4 ods. 6 Mauritánia každoročne zasiela nezávislému spoločnému vedeckému výboru a Únii podrobnú správu, v ktorej sa presne uvádza za každú kategóriu rybolovu počet plavidiel plaviacich sa pod vlajkou Mauritánie oprávnených na rybolov, zodpovedajúci povolený objem výlovu, skutočné úlovky, ako aj všetky príslušné informácie týkajúce sa opatrení v oblasti riadenia lovísk, ktoré prijala a vykonáva Mauritánia. 8. Plavidlá na lov tuniakov dodržiavajú všetky odporúčania prijaté Medzinárodnou komisiou pre zachovanie atlantických tuniakov (ICCAT). 9. Mauritánia najneskôr do šiestich mesiacov odo dňa začatia vykonávania protokolu prijme plán udržateľného riadenia lovísk malých pelagických druhov, ktorý sa vzťahuje na všetky flotily pôsobiace v mauritánskych vodách. Tento plán sa Únii oznámi najneskôr jeden mesiac pred dátumom začatia jeho uplatňovania. V prípade potreby ho môže posúdiť spoločný vedecký výbor.

Článok 10 Rybolov na vedecké účely, experimentálny rybolov a nové rybolovné možnosti 1. Rybolov na vedecké účely 1.1. Spoločný výbor môže povoliť vedecký výskum zameraný na zber údajov a informácií o biologických zdrojoch a morských ekosystémoch, do ktorého sa zapájajú plavidlá Európskej únie a/alebo Mauritánie, na základe stanoviska nezávislého spoločného vedeckého výboru. Za vykonávanie takéhoto výskumu musia spoločne zodpovedať mauritánske a európske vedecké výskumné ústavy. 1.2. Podmienky vybavenia a prenájmu plavidiel Únie a/alebo Mauritánie pri každom takomto výskume vymedzia obidve strany v spoločnom výbore. 1.3. Výsledky výskumu sa musia použiť na zlepšenie posúdenia stavu populácií a musia umožniť prijatie primeraných opatrení v oblasti riadenia. 1.4. Pokiaľ ide o kategóriu 8 (hlavonožce), výsledky vedeckého programu a/alebo vyhodnocovania, ktoré sa vykonávajú v súlade s článkom 9, budú môcť viesť k úprave obmedzení výlovu a opatrení na ochranu rybolovných zdrojov platných pre plavidlá Únie. 2. Experimentálny rybolov 2.1. Pokiaľ rybárske plavidlá Únie prejavia záujem vykonávať rybolovné činnosti, ktoré nie sú uvedené v článku 3, zmluvné strany sa vzájomne radia v rámci spoločného výboru o prípadnom oprávnení na tieto nové činnosti, ako to vyplýva z článku 5 ods. 2 dohody. V prípade potreby stanoví spoločný výbor podmienky, ktoré sa vzťahujú na tieto nové rybolovné možnosti, a prípadne zmení tento protokol a jeho prílohu v súlade s článkom 7 protokolu. 2.2. Oprávnenie na vykonávanie rybolovných činností podľa odseku 2.1 sa vydáva so zreteľom na najlepšie vedecké odporúčania dostupné na vnútroštátnej a regionálnej úrovni a prípadne na základe výsledkov vedeckého výskumu potvrdených nezávislým spoločným vedeckým výborom. 2.3. V nadväznosti na konzultácie uvedené v odseku 2.1 môže spoločný výbor povoliť v mauritánskej rybolovnej oblasti experimentálny rybolov na účely otestovania technickej realizovateľnosti a hospodárskej výnosnosti nových lovísk. Na tento účel stanoví v závislosti od jednotlivých prípadov druhy, podmienky a akékoľvek ďalšie príslušné parametre v súlade s ustanoveniami kapitoly XI prílohy 1 k tomuto protokolu. Zmluvné strany vykonávajú experimentálny rybolov v súlade s podmienkami vymedzenými nezávislým spoločným vedeckým výborom. Článok 11 Spoločný výbor 1. Okrem funkcií pridelených spoločnému výboru podľa článku 14 dohody sa mu udeľuje aj rozhodovacia právomoc, ktorá spočíva v schvaľovaní zmien tohto protokolu, príloh a dodatkov, ktoré sa týkajú: a) prípadnej úpravy rybolovných možností, a teda aj súvisiaceho finančného protiplnenia; b) pravidiel odvetvovej podpory podľa článku 8 a prílohy 2; c) podmienok vykonávania rybolovu plavidlami Únie. 2. V prípade uvedenom v odseku 1 písm. a) sa finančné protiplnenie upraví úmerne a pro rata temporis. 3. O zmenách protokolu, príloh a dodatkov podľa odseku 1 rozhoduje spoločný výbor. Toto rozhodnutie nadobúda účinnosť dňom, keď si zmluvné strany navzájom oznámia ukončenie postupov potrebných na prijatie tohto rozhodnutia.

4. Spoločný výbor vykonáva svoje funkcie v súlade s cieľmi dohody a podľa príslušných pravidiel, ktoré boli prijaté regionálnymi rybolovnými organizáciami. 5. Prvý spoločný výbor bude zasadať najneskôr tri (3) mesiace po dátume začatia predbežného vykonávania tohto protokolu. Článok 12 Spolupráca medzi hospodárskymi subjektmi V súlade s platnými právnymi predpismi strany podporujú nadväzovanie kontaktov a prispievajú k spolupráci medzi hospodárskymi subjektmi, a to aj v súvislosti s odvetvovou podporou uvedenou v článku 8 v týchto oblastiach: a) rozvoj slobodného pásma v Nouadhibou alebo iných oblastí, ktoré sa považujú za vhodné; b) rozvoj chránených morských oblastí (národné parky Banc d'Arguin a Diawling); c) správa prístavov; d) rozvoj odvetví spojených s rybolovom zameraných na ľudskú spotrebu; e) výroba a oprava lodí a výroba rybárskych materiálov a výstroja; f) rozvoj vzťahov zameraných na zlepšenie odbornej prípravy, najmä v oblasti rybolovu, rozvoja lovísk, vnútrozemskej akvakultúry a vnútrozemského rybolovu, lodeníc, námorného dozoru a riadenia rybárstva; g) uvádzanie produktov rybolovu na trh a marketing; h) akvakultúra a modré hospodárstvo. Článok 13 Vypovedanie z dôvodu zníženej miery využívania rybolovných možností Ak sa zistí, že rybolovné možnosti sú využívané v zníženej miere, Únia oznámi písomne mauritánskej strane svoj úmysel vypovedať protokol. Vypovedanie nadobudne účinnosť v lehote štyroch (4) mesiacov po oznámení. Tento článok sa môže uplatniť, ak sa nedosiahne dohoda o rozsahu úpravy rybolovných možností a o úprave finančného protiplnenia uvedeného v článku 7. Článok 14

Pozastavenie Vykonávanie tohto protokolu sa môže pozastaviť na podnet jednej zo strán v súlade s ustanoveniami článku 21 dohody o rybolove. Článok 15 Pozastavenie a úprava vyplácania finančného protiplnenia a odvetvovej podpory 1. Finančné protiplnenie uvedené v článku 13 dohody možno upraviť alebo pozastaviť, ak nastane jedna alebo viaceré z týchto podmienok: a) rybolovným činnostiam v mauritánskej rybolovnej oblasti bránia neobvyklé okolnosti s výnimkou prírodných úkazov; b) významné zmeny vo vymedzení a vykonávaní rybárskej politiky ktorejkoľvek zo zmluvných strán ovplyvňujúce ustanovenia tohto protokolu; c) začala sa konzultácia podľa článku 96 Dohody z Cotonou alebo dohody medzi Úniou a štátmi AKT, ktorá nahradí Dohodu z Cotonou v deň začatia jej predbežného vykonávania alebo jej nadobudnutia platnosti v súvislosti s porušením základných a zásadných hľadísk ľudských práv vymedzených v článku 9 uvedenej dohody. 2. Únia môže čiastočne alebo úplne upraviť alebo pozastaviť platbu odvetvovej podpory uvedenej v článku 8 tohto protokolu, ak sa zistia podmienky uvedené v odseku 1 písm. b) a c), v prípade nevyužívania tejto odvetvovej podpory alebo ak na základe posúdenia vykonaného spoločným výborom dosiahnuté výsledky nezodpovedajú plánu. 3. Platba finančného protiplnenia uvedeného v článku 5 sa obnoví po konzultácii oboch strán a s ich súhlasom ihneď po náprave situácie, ktorá predchádzala udalostiam uvedeným v odseku 1, a/alebo keď to odôvodňujú výsledky plnenia finančnej podpory uvedenej v odseku 2. Finančná podpora stanovená v článku 8 sa však musí vyplatiť do šiestich (6) mesiacov po skončení platnosti protokolu. Článok 16 Elektronická výmena údajov 1. Zmluvné strany zabezpečia zavedenie systémov monitorovania a elektronickej výmeny všetkých informácií a dokumentov súvisiacich s technickým riadením tohto protokolu, ktoré sa týkajú činnosti flotily Únie, ako sa podrobne uvádza v prílohe 1. 2. Elektronická verzia dokumentu sa bude v každom ohľade považovať za rovnocennú jeho papierovej verzii. 3. Mauritánia a Únia si bezodkladne navzájom oznamujú každú poruchu elektronického systému. Informácie a dokumenty spojené s vykonávaním dohody sa v takom prípade automaticky nahrádzajú papierovou verziou podľa podmienok stanovených v prílohe 1. Článok 17 Dôvernosť 1. Strany sa zaväzujú zabezpečiť, aby sa osobné alebo citlivé obchodné údaje týkajúce sa plavidiel Únie a ich rybolovných činností, ktoré získali na základe dohody o rybolove, vrátane údajov zozbieraných pozorovateľmi, spracúvali v súlade so zásadami dôvernosti a ochrany údajov. 2. Príslušné orgány používajú údaje výlučne na vykonávanie dohody o rybolove, a najmä na riadenie, vedecký výskum, ako aj na monitorovanie a kontrolu rybolovu a dohľad nad ním.

3. V záujme riadneho vykonávania protokolu sa budú spracúvať viaceré kategórie osobných údajov: a) identifikačné a kontaktné údaje; b) činnosti plavidla alebo súvisiace s plavidlom, jeho poloha a pohyby, jeho rybolovná činnosť alebo činnosť súvisiaca s rybolovom; c) údaje týkajúce sa vlastníkov a prevádzkovateľov plavidiel (pozícia alebo hodnosť), kapitánov lodí a členov posádky; d) všetky ostatné údaje týkajúce sa predmetu dohody. 4. Osobné údaje sa neuchovávajú dlhšie, ako je potrebné na účel, na ktorý sa vymenili, a to najviac 10 rokov, pokiaľ nie sú osobné údaje potrebné na následnú kontrolu porušenia, inšpekciu alebo súdne či administratívne konanie. V takýchto prípadoch sa osobné údaje môžu uchovávať 20 rokov. Ak sa osobné údaje uchovávajú dlhšie, musia byť anonymizované. 5. Strany dbajú na to, aby sa verejne sprístupnili iba súhrnné údaje týkajúce sa rybolovných činností v rybolovnej oblasti. 6. V prípade Únie je orgánom zodpovedným za spracovanie údajov Európska komisia alebo vlajkový členský štát a v prípade Mauritánie je ním ministerstvo. 7. Spoločný výbor môže stanoviť primerané záruky a právne prostriedky nápravy. Článok 18 Nedodržiavanie ustanovení a povinností vyplývajúcich z protokolu V súlade s ustanoveniami tohto protokolu a právnymi predpismi platnými v mauritánskej rybolovnej oblasti si mauritánske orgány vyhradzujú právo uplatniť v prípade nedodržiavania ustanovení tohto protokolu a povinností vyplývajúcich z jeho uplatňovania sankcie stanovené v prílohe k tomuto protokolu. Článok 19 Predbežné uplatňovanie Tento protokol sa môže predbežne vykonávať na základe vzájomnej dohody prostredníctvom výmeny písomných oznámení medzi stranami odo dňa jeho podpísania z poverenia Rady Európskej únie. Článok 20 Trvanie Bez ohľadu na článok 19 dohody sa tento protokol vykonáva počas 5 rokov od dátumu nadobudnutia jeho platnosti alebo prípadne dátumu začatia jeho predbežného vykonávania. Článok 21 Vypovedanie

Tento protokol možno vypovedať na podnet jednej zo strán v súlade s ustanoveniami článku 22 dohody o rybolove. Článok 22 Nadobudnutie platnosti Tento protokol nadobúda platnosť dňom, keď si zmluvné strany navzájom oznámia ukončenie postupov potrebných na tento účel. Článok 23 Revízia Tento protokol možno zrevidovať na podnet jednej zo strán v súlade s ustanoveniami článku 23 dohody o rybolove. Tabuľka kategórií rybolovu podľa článku 3 ods. 1 Kategórie rybolovu Celkový povolený výlov a referenčná tonáž 1 Rybárske plavidlá na lov kôrovcov s výnimkou langúst a krabov 5 000 ton 2 Plavidlá (bez mraziarenského zariadenia) na lov merlúzy senegalskej vlečnými sieťami a lovnými šnúrami 6 000 ton 2a Plavidlá (mraziarenské) na lov merlúzy senegalskej merlúza senegalská: 3 500 ton gordan šípový: 1 450 ton sépia lekárska: 600 ton 3 Rybárske plavidlá na lov druhov žijúcich pri morskom dne okrem merlúzy senegalskej iným výstrojom ako vlečnou sieťou 3 000 ton 4 Plavidlá na lov tuniakov vakovou sieťou 14 000 ton (referenčná tonáž) 5 Plavidlá na lov tuniakov udicami a plavidlá na lov lovnými šnúrami pri hladine 7 000 ton (referenčná tonáž) 6 Mraziarenské plavidlá na lov pelagických druhov 225 000 ton* 7 Rybárske plavidlá (bez mraziarenského zariadenia) na lov pelagických druhov 15 000 ton** 8 Hlavonožce [pm] ton *Toto množstvo možno prekročiť o 10 % bez vplyvu na finančné protiplnenie, ktoré Únia uhrádza za prístup. **Ak sa tieto rybolovné možnosti využívajú, musia sa odpočítať od celkového povoleného výlovu pre kategóriu 6. Na základe dostupných vedeckých odporúčaní sa môžu obidve strany dohodnúť v rámci spoločného výboru na pridelení rybolovných možností pre mraziarenské plavidlá zacielené na druhy žijúce pri morskom dne, v prípade ktorých bol zistený nadbytok.



PRÍLOHA 1 PODMIENKY VYKONÁVANIA RYBOLOVU V MAURITÁNSKYCH RYBOLOVNÝCH OBLASTIACH PLAVIDLAMI EURÓPSKEJ ÚNIE KAPITOLA I VŠEOBECNÉ USTANOVENIA 1. Určenie príslušného orgánu Na účely tejto prílohy a ak nie je uvedené inak, každý odkaz na príslušný orgán Európskej únie alebo Mauritánie znamená:

–v prípade Európskej únie: Európsku komisiu, prípadne zastúpenú delegáciou Európskej únie v Nouakchott (kontaktné miesto), ďalej len „Únia“, –v prípade Mauritánie: Ministerstvo zodpovedné za rybárstvo a námorného hospodárstva, ďalej len „ministerstvo“. 2. Rybolovná oblasť Mauritánie Súradnice rybolovnej oblasti Mauritánie sú stanovené v dodatku 1. Plavidlá Únie môžu vykonávať rybolovné činnosti v rámci obmedzení určených pre každú kategóriu v technických špecifikáciách, ktoré sú uvedené v dodatku 2. 3. Identifikácia plavidiel 3.1. Identifikačné značky každého plavidla Únie musia byť v súlade s právnymi predpismi Únie v tejto oblasti. Tieto právne predpisy musia byť oznámené ministerstvu pred začatím predbežného vykonávania protokolu. Každú zmenu týchto právnych predpisov treba oznámiť ministerstvu aspoň jeden mesiac pred nadobudnutím jej platnosti. 3.2. Na každé plavidlo, ktoré skryje svoje označenie, názov alebo registráciu, sa uplatnia sankcie stanovené v platných mauritánskych právnych predpisoch. 4. Bankové účty Sumy splatné plavidlami Únie sa uhrádzajú na účty Štátnej pokladnice Mauritánie otvorené na tento účel v mauritánskej štátnej pokladnici. Mauritánia oznámi Únii pred nadobudnutím platnosti tohto protokolu údaje týkajúce sa bankového(-ých) účtu(-ov) (kód BIC a IBAN), na ktorý(-é) sa majú uhradiť sumy splatné plavidlami Únie podľa tohto protokolu. Náklady spojené s bankovými prevodmi hradia vlastníci plavidiel. 5. Spôsoby platby Platby sa uhrádzajú v eurách takto: – v prípade licenčných poplatkov: prevodom na jeden z bankových účtov uvedených v odseku 4 v prospech Štátnej pokladnice Mauritánie, – v prípade nákladov súvisiacich s parafiškálnou daňou uvedenou v kapitole III odseku 3: prevodom na jeden z bankových účtov uvedených v odseku 4, v prospech mauritánskej pobrežnej stráže, – v prípade pokút: prevodom na jeden z bankových účtov uvedených v odseku 4 v prospech Štátnej pokladnice Mauritánie. 6. Určenie zástupcu Každé plavidlo Únie, ktoré vykonáva činnosť v rámci dohody, musí mať určeného zástupcu, ktorý má bydlisko v Mauritánii. KAPITOLA II LICENCIE Obe zmluvné strany sa dohodli na tom, že budú podporovať zavedenie elektronického systému vydávania licencií.

1. Žiadosti o licencie 1.1. Únia elektronicky predkladá ministerstvu žiadosti o licencie v limitoch stanovených v technických špecifikáciách protokolu. 1.2. Predloženie žiadostí sa uskutoční 20 (dvadsať) kalendárnych dní pred začiatkom obdobia platnosti požadovaných licencií. 1.3. Únia môže tiež elektronicky predložiť ministerstvu zoznamy plavidiel dvadsať (20) kalendárnych dní pred začiatkom obdobia platnosti požadovaných licencií. 1.4. V zoznamoch sa podľa kategórie rybolovu uvádza: a) počet plavidiel; b) za každé plavidlo – hlavné technické charakteristiky stanovené v dodatku 3 tak, ako sú uvedené v registri rybárskych plavidiel Únie; c) rybársky výstroj; d) výška platieb, ktoré sa majú uhradiť, rozpísaná na jednotlivé položky; e) počet mauritánskych námorníkov, ktorí majú byť nalodení v súlade s kapitolou IX tejto prílohy. 1.5. Keď sa obnovuje licencia na rybolov podľa tohto protokolu každý štvrťrok alebo každý rok v prípade plavidla, ktorého technické charakteristiky sa nezmenili, sa k žiadosti o obnovenie pripája len doklad o zaplatení poplatkov a parafiškálnej dane. 2. Podklady vyžadované pri podaní žiadosti o licenciu 2.1. Únia predloží ministerstvu žiadosť o licenciu za každé plavidlo, ktorá obsahuje: – informácie uvedené v dodatku 3, – doklad o zaplatení platieb splatných na základe licencie a parafiškálnej dane 2.2. V čase predloženia prvej žiadosti o rybolov v Mauritánii sa v elektronickej podobe poskytnú aj tieto dokumenty: a) kópia medzinárodného osvedčenia o hrubej priestornosti plavidla vyjadrenej v GT, overená vlajkovým štátom a osvedčená schválenými medzinárodnými organizáciami; b) aktuálna (menej ako ročná) farebná fotografia plavidla z bočného pohľadu, na ktorej je zachytený jeho súčasný stav a ktorá zobrazuje názov plavidla a, ak je to potrebné, aj jeho medzinárodný rádiový volací znak, overená príslušnými orgánmi vlajkového štátu. Fotografia zaslaná elektronicky musí mať minimálne rozlíšenie 72 dpi (1 400 × 1 050 pixelov). Ak je zaslaná v papierovom formáte, minimálne rozmery tejto fotografie musia byť 15 cm × 10 cm; c) informácie požadované mauritánskymi právnymi predpismi na zápis do mauritánskeho vnútroštátneho registra plavidiel. Tento zápis nie je spojený so žiadnymi registračnými poplatkami. Inšpekcia stanovená v rámci zápisu do vnútroštátneho registra plavidiel je čisto administratívneho charakteru. 2.3. Z každej zmeny tonáže plavidla vyplýva pre príslušného vlastníka plavidla povinnosť predložiť kópiu nového medzinárodného osvedčenia o hrubej priestornosti vyjadrenej v GT, ako aj doklady oprávňujúce na vykonanie tejto zmeny, najmä kópiu žiadosti, ktorú predložil vlastník plavidla svojim príslušným orgánom, súhlas týchto orgánov a podrobnosti o uskutočnených zmenách. Rovnako platí, že ak došlo k zmene konštrukcie alebo vonkajšieho vzhľadu plavidla, musí sa predložiť nová fotografia.

3. Oprávnenosť na rybolov 3.1. Žiadosti o licencie na rybolov sa predložia iba pre plavidlá, za ktoré boli predložené požadované doklady v súlade s predchádzajúcimi odsekmi 2.1 a prípadne 2.2. 3.2. Každé plavidlo, ktoré chce vykonávať rybolovné činnosti v rámci tohto protokolu, musí byť zároveň zapísané v registri rybolovných plavidiel Únie a musí byť oprávnené na rybolov v mauritánskej rybolovnej oblasti. Plavidlo nemôže byť zapísané ako plavidlo NNN. 3.3. Aby bolo dané plavidlo oprávnené, vlastník plavidla, kapitán a samotné plavidlo nesmú mať zakázané vykonávať rybolovnú činnosť v Mauritánii. Musia spĺňať všetky formality požadované mauritánskou administratívou v tom zmysle, že musia mať splnené všetky predchádzajúce povinnosti vyplývajúce z rybolovných činností v Mauritánii. 4. Vydávanie licencií 4.1. Ministerstvo vydá licencie pre plavidlá do desiatich (10) kalendárnych dní od prijatia úplnej žiadosti a po potvrdení o zaplatení, ktoré vydá štátna pokladnica. 4.2. Originály licencií sú k dispozícii na príslušných oddeleniach ministerstva. Ministerstvo elektronicky zašle naskenovanú kópiu týchto originálov Únii (Delegácii Európskej únie a Európskej komisii). 4.3. V licenciách sa okrem iného uvádza obdobie platnosti, technické charakteristiky plavidla, počet mauritánskych a zahraničných námorníkov, ako aj údaje o zaplatení poplatkov. 4.4. Plavidlá, ktorým sa vydajú licencie, sa zapíšu do zoznamu plavidiel oprávnených na rybolov, ktorý sa bezodkladne zašle zároveň mauritánskej pobrežnej stráži a Únii. Ministerstvo oznámi Únii žiadosti o licencie, ktorým sa nevyhovelo. V prípade potreby ministerstvo vydá, po uhradení prípadných nezaplatených pokút, dobropis na prípadné platby, ktoré sa ich týkajú. 4.5. Licencia na rybolov musí byť stále na palube plavidla, ktorému bola vystavená, a pri každej kontrole sa musí predložiť príslušným kontrolným orgánom. Počas prechodného obdobia v maximálnej dĺžke 30 kalendárnych dní po vydaní licencie je plavidlo počas svojich činností v Mauritánii oprávnené na držbu kópie tejto licencie pod podmienkou, že plavidlo bolo skutočne zapísané do zoznamu oprávnených plavidiel uvedeného v odseku 4.4. Počas tohto obdobia sa kópia považuje za rovnocennú originálu. 5. Platnosť a používanie licencií 5.1. Licencia na rybolov je platná iba na obdobie, na ktoré bol zaplatený poplatok, a za podmienok určených v technickej špecifikácii pre príslušnú kategóriu. Licencie sa vydávajú na obdobie 3 alebo 12 mesiacov v závislosti od kategórie: –3 mesiace pre plavidlá kategórií 1 (plavidlá na lov kreviet), 2, 2a, 3 (plavidlá na lov pri morskom dne) a 6 (plavidlá zacielené na malé pelagické druhy), –12 mesiacov pre plavidlá kategórií 4 a 5 (plavidlá na lov tuniakov). Ich platnosť možno predĺžiť. Platnosť licencií sa začína prvým dňom obdobia, na ktoré sa licencia žiadala. Licencie na 3 mesiace pre plavidlá kategórií 1 (plavidlá na lov kreviet), 2, 2a, 3 (plavidlá na lov pri morskom dne), 6 a 7 (malé pelagické druhy) sú platné od 1. januára, 1. apríla, 1. júla alebo 1. októbra s výnimkou prvého obdobia, ktoré začína dňom začatia predbežného vykonávania protokolu. Obdobie platnosti licencií kategórií 4 a 5 zodpovedá kalendárnemu roku, t. j. trvá od 1. januára do 31. decembra. Prvé obdobie protokolu sa začína dňom začatia jeho predbežného vykonávania a končí sa 31. decembra toho istého roku. Platnosť všetkých licencií sa končí na konci obdobia vykonávania protokolu.

Platnosť žiadnej licencie sa nesmie začať počas jedného roka a skončiť počas nasledujúceho roka. Plavidlá na lov tuniakov vakovou sieťou, plavidlá na lov tuniakov udicami a plavidlá na lov lovnými šnúrami, ktoré sú držiteľmi licencií na rybolov v krajinách subregiónu, môžu vo svojich žiadostiach o licenciu uviesť krajinu, druhy a obdobie platnosti svojich licencií, aby sa uľahčili viacnásobné vstupy do rybolovnej oblasti a výstupy z nej. 5.2. Z vydania licencie automaticky nevyplýva, že plavidlo bude počas obdobia platnosti tejto licencie skutočne prítomné v mauritánskej rybolovnej oblasti 5.3. Každá licencia sa vydáva pre konkrétne plavidlo. Je neprenosná. V prípade straty alebo dlhodobej nečinnosti plavidla z dôvodu vážnej technickej poruchy alebo vyššej moci sa však licencia pôvodného plavidla nahradí licenciou vystavenou pre iné plavidla, ktoré patrí do rovnakej kategórie rybárskych plavidiel, pričom nesmie byť prekročená hrubá priestornosť (GT) povolená pre danú kategóriu. 5.4. Vlastník plavidla s technickou poruchou alebo jeho zástupca odovzdá licenciu na rybolov, určenú na zrušenie, ministerstvu. 5.5. Dodatočné platby, ktoré sú potrebné v prípade náhradnej licencie, sa vykonajú pred vydaním náhradnej licencie. 6. Technické kontroly 6.1. Raz ročne a po každej zmene tonáže alebo zmenách v kategórii rybolovu, ktoré si vyžadujú použitie iných typov rybárskeho výstroja sa musí každé plavidlo Únie doplaviť do prístavu Nouadhibou, aby sa podrobilo kontrolám, ktoré sa vyžadujú podľa platných mauritánskych právnych predpisov. Tieto kontroly sa musia vykonať v lehote maximálne 48 hodín od vstupu plavidla do prístavu. 6.2. Pokiaľ ide o plavidlá na lov tuniakov vakovou sieťou, plavidlá na lov udicami a plavidlá na lov lovnými šnúrami pri hladine, každé plavidlo, ktoré po prvýkrát vykonáva rybolovnú činnosť na základe dohody, sa ešte pred tým, ako získa licenciu, musí podrobiť kontrolám stanoveným platnými mauritánskymi právnymi predpismi. Tieto kontroly je možné vykonať v zahraničnom prístave, na ktorom sa dohodnú. Všetky náklady spojené s takouto kontrolou znáša vlastník plavidla. 6.3. Po skončení technickej kontroly sa kapitánovi plavidla vydá vyhlásenie zhody, ktorého obdobie platnosti sa zhoduje s platnosťou licencie a de facto sa bezplatne predĺži v prípade plavidiel, ktoré si predlžujú platnosť licencie počas roka. Toto osvedčenie sa musí neustále nachádzať na palube. V prípade kategórie plavidiel na lov pelagických druhov sa v osvedčení uvedie schopnosť plavidla vykonávať prekládku. 6.4. Technická kontrola slúži na kontrolu zhody technických charakteristík a výstroja na palube a na overenie, či sú splnené ustanovenia týkajúce sa mauritánskej posádky. 6.5. Náklady spojené s kontrolami hradia vlastníci plavidiel, sú určené podľa stupnice stanovenej mauritánskymi právnymi predpismi a oznámia sa Únii pred tým, než protokol nadobudne platnosť. Nemôžu byť vyššie ako sumy, ktoré zvyčajne platia iné plavidlá za rovnaké služby. 6.6. Nedodržanie ustanovení uvedených v odsekoch 6.1 a 6.2 má za následok pozastavenie platnosti licencie a vystavuje plavidlo platným sankciám, až kým si vlastník plavidla tieto povinnosti nesplní. KAPITOLA III POPLATKY 1. Poplatky 1.1. Poplatky sa vypočítajú pre každé plavidlo podľa podmienok a na základe sadzieb stanovených v technických špecifikáciách protokolu. Sumy poplatkov zahŕňajú všetky ďalšie súvisiace poplatky alebo dane okrem parafiškálnej dane, prístavných daní alebo poplatkov za poskytovanie služieb. 1.2. Poplatky vypočíta ministerstvo na základe úlovkov vyjadrených v kg živej hmotnosti uvedených v rybárskych denníkoch a opravených počas inšpekcie a v súlade s ustanoveniami príslušných technických špecifikácií uvedených v dodatku 2. 1.3. Ministerstvo oznámi zúčtovanie poplatkov vlastníkom plavidiel alebo ich zástupcom do jedného mesiaca od uplynutia platnosti licencií. Kópia tohto zúčtovania sa súčasne zašle Únii.

1.4. Povinné poplatky sa vypočítajú tak, aby zodpovedali skutočnej dĺžke platnosti licencie na rybolov, pričom sa zohľadnia prípadné obdobia zákazu rybolovu. Ak sa skutočná dĺžka platnosti licencie skráti o viac ako jeden mesiac z dôvodov, ktoré nastali po zaplatení poplatku, uplatňuje sa odsek 1.5. 1.5. Poplatky sa uhrádzajú prevodom na jeden z bankových účtov uvedených v kapitole I odseku 4. V prípade preplatku Štátna pokladnica Mauritánie vydá vlastníkovi plavidla alebo jeho zástupcovi dobropis. Tento dobropis sa môže odpočítať od nasledujúcej platby. 1.6. Únia stanoví finančné zúčtovanie na základe úlovkov zaznamenaných v jej databáze a sumy zaplateného poplatku a preddavku (bez parafiškálnej dane) a oznámi ich Mauritánii na účely overenia súladu s poplatkami vypočítanými Mauritániou podľa ustanovení odseku 1.2. V prípade nezhody o stanovených poplatkoch sa obidve strany bezodkladne dohodnú, a to v prípade potreby aj v rámci spoločného výboru, a vykonajú overenie zúčtovania za úlovky a výpočtu príslušných poplatkov. 1.7. Konečné zúčtovanie ročných úlovkov podlieha súhlasu obidvoch zmluvných strán v rámci spoločného výboru. 2. Poplatky v naturáliách 2.1. Vlastníci mraziarenských plavidiel Únie na lov pelagických druhov a plavidiel na lov kreviet (pričom ide o ich vedľajšie úlovky rýb), ktorí vykonávajú rybolov na základe tohto protokolu, prispievajú k politike rozdelenia rýb medzi obyvateľov v núdzi, a to vo výške 2 % ich preložených a vylodených úlovkov pelagických druhov po jednom rybárskom výjazde. 2.2. V prípade mraziarenských plavidiel kategórie 6 sa tieto 2 % vypočítajú na základe celkového úlovku všetkých druhov, nezávisle od ich obchodnej hodnoty a pripočítajú sa k celkovému povolenému výlovu. Úlovky odovzdané ako poplatky v naturáliách musia zodpovedať druhovému zloženiu celkového úlovku, ktorý sa nachádza na palube plavidla v čase prekládky týchto 2 %. V prípade plavidiel, ktoré cielene lovia stavridy a makrelu atlantickú, sa však tieto 2 % môžu vybrať z úlovkov veľkosti L, alebo ak táto veľkosť nie je k dispozícii, veľkosti M. V prípade plavidiel kategórie 1 sa tieto 2 % vypočítajú na základe celkového vedľajšieho úlovku rýb. 2.3. Úlovky, ktoré predstavujú poplatok v naturáliách, sa odovzdávajú Národnej spoločnosti pre rozdeľovanie rýb. Formulár o prijatí tohto poplatku v naturáliách sa vystavuje pri každom odovzdaní a podpisuje ho zástupca Národnej spoločnosti pre rozdeľovanie rýb (Société Nationale de Distribution de Poisson), pričom kapitánovi plavidla sa odovzdáva kópia formulára. 2.4. Úlovky, ktoré predstavujú poplatok v naturáliách, sa môžu odovzdať prostredníctvom vylodenia v dokoch alebo prekládky v kotvisku. V prípade prekládky v kotvisku musia byť malé plavidlá, ktoré zabezpečujú vylodenie týchto úlovkov, plne uspôsobené na požadované úkony s cieľom zabezpečiť riadne vykonanie prekládky. Kapitán plavidla na lov pelagických druhov spolu so svojím zástupcom a Národnou spoločnosťou pre rozdeľovanie rýb môžu vybrať malé mauritánske plavidlo, ktoré je najlepšie uspôsobené na vykonanie týchto úkonov. 2.5. V prípade rizika alebo očividného ohrozenia bezpečnosti rybárskeho plavidla, malého mauritánskeho plavidla alebo ich posádky môže kapitán rybárskeho plavidla odmietnuť vykonanie úkonov vylodenia úlovkov pomocou daného malého mauritánskeho plavidla. V takom prípade to oznámi zástupcovi Národnej spoločnosti pre rozdelenie rýb, ktorý mu pridelí iné malé plavidlo. 2.6. Úkony vylodenia úlovkov súvisiace s uhradením poplatku v naturáliách musia byť naplánované a zorganizované tak, aby nemali nezvyčajný vplyv na riadne fungovanie činností rybárskeho plavidla. 2.7. V prípade nedostatku skladovacích priestorov na mieste vylodenia úlovkov je kapitán rybárskeho plavidla oslobodený od povinnosti vylodenia na účely poplatku v naturáliách s úplným a konečným účinkom pre daný rybársky výjazd. V takom prípade mu zástupca Národnej spoločnosti pre rozdeľovanie rýb vystaví potvrdenie, v ktorom sa potvrdzuje, že úlovky na účely poplatku nemohli byť vylodené z dôvodu nedostatku skladovacích priestorov na súši. Úlovky nevylodené z dôvodu nedostatku skladovacích priestorov, ktoré zostanú na palube, sa musia odpočítať od celkového povoleného výlovu. 2.8. V prípade poplatku v naturáliách sa výslovne vylučuje, aby bola nariadená akákoľvek iná forma príspevku. V žiadnom prípade nesmie dôjsť k jeho prevodu na rovnocennú peňažnú hodnotu a nesmie ani predstavovať dlh. 2.9. Úlovky predstavujúce poplatok v naturáliách prevezme Národná spoločnosť pre rozdeľovanie rýb a rozdelí ich medzi obyvateľov v núdzi podľa podmienok stanovených v mauritánskych právnych predpisoch. 2.10. Národná spoločnosť pre rozdeľovanie rýb každý rok vypracuje správu o použití tohto poplatku v naturáliách, jeho príjemcoch, rozdelených množstvách a podmienkach rozdelenia týchto množstiev. Túto správu vyhodnocuje spoločný výbor. 2.11. V prípade ťažkostí s uplatňovaním týchto ustanovení sa obidve strany dohodnú, a to aj v spoločnom výbore, s cieľom vymeniť si všetky užitočné informácie týkajúce sa tohto uplatňovania a stanoviť najlepšie riešenia týchto ťažkostí. 3. Parafiškálna daň

3.1. Sadzby parafiškálnej dane pre rybárske plavidlá sú splatné v devízach a v súlade s ustanoveniami dekrétu o zavedení parafiškálnej dane podľa týchto sadzieb: Kategória rybolovu kôrovcov, hlavonožcov a druhov žijúcich pri morskom dne: uplatniteľná na kategórie 1, 2, 2a a 3 Tonáž (GT) Suma za štvrťrok (MRU) < 99 5 000 100 – 200 10 000 201 – 400 20 000 401 – 600 40 000 > 600 60 000 Kategória rybolovu druhov migrujúcich na veľké vzdialenosti a pelagických druhov: uplatniteľná na kategórie 4, 5, 6 a 7 Tonáž Suma za mesiac (MRU) < 2 000 5 000 2 001 – 3 000 15 000 3 001 – 5 000 50 000 5 001 – 7 000 75 000 7 001 – 9 000 100 000 > 9 000 130 000 3.2. S výnimkou kategórií 4 a 5 je parafiškálna daň splatná za celý štvrťrok alebo jeho násobok, a to nezávisle od prípadného obdobia zákazu rybolovu. 3.3. Výmenný kurz (MRU/EUR), ktorý sa použije na zaplatenie parafiškálnej dane za kalendárny rok, je priemerný kurz z predchádzajúceho roka vypočítaný Centrálnou bankou Mauritánie a oznámený ministerstvom najneskôr do 1. decembra roka, ktorý predchádza roku jeho použitia. Ak takáto sadzba nie je oznámená, uplatňuje sa predchádzajúca sadzba. 3.4. Štvrťrok pozostáva z jedného z trojmesačných období, ktoré sa začínajú 1. októbra, 1. januára, 1. apríla alebo 1. júla s výnimkou prvého a posledného obdobia protokolu. 4. Osobitné podmienky, ktoré sa uplatňujú na plavidlá na lov tuniakov 4.1. Hlásenia o úlovkoch vypracované každým kapitánom plavidla na lov tuniakov, ktoré systém ERS každodenne zasiela mauritánskej pobrežnej stráži, používajú národné vedecké inštitúty IRD (Institut de Recherche pour le Développement), IEO (Instituto Espanol de Oceanografia), IPMA (Instituto Portugues Mar e Atmosfera). Únia ich tiež každoročne elektronicky poskytuje Mauritánskemu inštitútu pre oceánografický výskum a rybolov (Institut Mauritanien de Recherches Océanographiques et des Pêches – IMROP). 4.2. Únia zostaví za každé plavidlo na lov tuniakov na základe úlovkov zaznamenaných v jej databáze, uplatniteľných poplatkov a zaplatených preddavkov konečné zúčtovanie poplatkov, ktoré má plavidlo zaplatiť za svoju rybársku sezónu v predchádzajúcom kalendárnom roku. 4.3. Únia oznámi konečné zúčtovanie Mauritánii a vlastníkovi plavidla do 30. júna roka nasledujúceho po roku, počas ktorého sa tieto úlovky ulovili. 4.4. Do 30 dní odo dňa oznámenia môže Mauritánia na základe dôkazných prostriedkov namietať voči tomuto konečnému zúčtovaniu. V prípade sporu sa zmluvné strany dohodnú v rámci spoločného výboru. Ak Mauritánia nevznesie do 30 dní námietku, konečné zúčtovanie sa považuje za prijaté. 4.5. Ak je konečné zúčtovanie vyššie ako paušálny poplatok vyplatený vopred na účel získania licencie, vlastník plavidla uhradí rozdiel do 45 dní odo dňa schválenia konečného zúčtovania Mauritániou. Ak je však konečné zúčtovanie nižšie ako vopred vyplatený paušálny poplatok, vlastník plavidla nemá nárok na vrátenie zvyšnej sumy. 4.6. Pokiaľ ide o parafiškálnu daň, musí sa zaplatiť úmerne k času strávenému v mauritánskej rybolovnej oblasti. Príslušné mesačné platby sa považujú za platby za 30-dňové obdobia skutočného rybolovu. Týmto ustanovením sa zachováva nedeliteľnosť tejto dane, ktorá je teda splatná za každé začaté mesačné obdobie. 4.7. Plavidlo, ktoré počas roka vykonávalo rybolov 1 až 30 dní, je povinné zaplatiť daň za jeden mesiac. Druhá mesačná platba tejto dane bude splatná po prvom 30-dňovom období atď. Doplnkové mesačné platby sa musia uhradiť najneskôr do 10 dní po 1. dni každého doplnkového obdobia. KAPITOLA IV HLÁSENIA O ÚLOVKOCH 1. Elektronický oznamovací systém (ERS) 1.1. Zmluvné strany sa zaväzujú zaviesť a udržiavať informačné systémy, ktoré sú potrebné na zabezpečenie elektronickej výmeny všetkých informácií týkajúcich sa vykonávania dohody. 1.2. Vlajkový štát a Mauritánia každý určia jedného korešpondenta systému ERS, ktorý bude pôsobiť ako kontaktné miesto pre záležitosti týkajúce sa vykonávania týchto ustanovení, vzájomne si oznámia kontaktné údaje svojich korešpondentov systému ERS a v prípade potreby tieto informácie bezodkladne aktualizujú. 1.3. Zmluvné strany sa dohodli, že norma ERS 3.1 sa zatiaľ bude používať na výmenu informácií z lodného denníka, ale že potom sa zavedie norma UN/FLUX (United Nations Fisheries Language for Universal eXchange) uvedená v dodatku 8 (FLUX ERS). 1.4. Podmienky vykonávania rôznych elektronických výmen vymedzia a schvália obe strany v rámci spoločného výboru, najmä pokiaľ ide o nahlasovanie úlovkov prostredníctvom systému elektronického zaznamenávania a nahlasovania (ERS).

1.5. Keď už je systém ERS plne funkčný, plavidlo, ktoré nie je vybavené systémom ERS, nie je oprávnené vykonávať rybolovné činnosti podľa tohto protokolu. 1.6. Mauritánia a Únia sa bezodkladne navzájom informujú o každej poruche informačného systému, ktorá bráni komunikácii medzi strediskami monitorovania rybolovu (FMC). V takýchto prípadoch sa uplatňujú ustanovenia odseku 4. 2. Rybársky denník: Všeobecné ustanovenia 2.1. Kapitán plavidla Únie, ktoré vykonáva rybolovné činnosti v rámci tohto protokolu, vedie elektronický rybársky denník, ktorý je súčasťou systému elektronického zaznamenávania a nahlasovania (ERS). 2.2. Za presnosť údajov zaznamenaných v elektronickom rybárskom denníku zodpovedá kapitán. Rybársky denník obsahuje aspoň informácie stanovené v odseku 3.3/ je v súlade s ustanoveniami dohodnutými medzi oboma stranami a zohľadňuje príslušné rezolúcie a odporúčania ICCAT. 2.3. Vlajkový štát a Mauritánia zabezpečia, aby boli vybavené hardvérom a softvérom, ktoré sú potrebné na automatický prenos údajov systémom ERS, a zavedú postupy potrebné na ich riadne fungovanie. 2.4. Vlajkový štát zabezpečí príjem a zaznamenanie údajov v informačnej databáze, ktorá umožňuje bezpečné uloženie týchto údajov minimálne počas 36 mesiacov od začiatku rybárskeho výjazdu. 2.5. Stredisko FMC vlajkového štátu zabezpečuje každodenné automatické zasielanie rybárskych denníkov mauritánskej pobrežnej stráži prostredníctvom systému ERS počas prítomnosti plavidla v rybolovnej oblasti, a to aj v prípade nulového úlovku. 2.6. Bez toho aby boli dotknuté sankcie stanovené v mauritánskych právnych predpisoch, má nedodržanie uvedených ustanovení týkajúcich sa plavidla za následok automatické pozastavenie platnosti licencie na rybolov, až kým si vlastník plavidla tieto povinnosti nesplní. 3. Údaje z elektronického rybárskeho denníka 3.1. Kapitán každý deň zaznamenáva pre každú rybolovnú operáciu odhadované množstvo každého druhu uloveného a ponechaného na palube alebo odhodeného do mora. Odhadované množstvo uloveného alebo odhodeného druhu sa musí zaznamenať bez ohľadu na predmetnú hmotnosť. 3.2. Ak sa plavidlo vyskytuje v danej oblasti, ale nevykonáva rybolovnú činnosť, jeho poloha sa zaznamená o 23:59 hod. 3.3. Údaje z rybárskeho denníka sa denne automaticky zasielajú stredisku monitorovania rybolovu (FMC) vlajkového štátu. Zasielané údaje musia zahŕňať minimálne: a) identifikačné čísla IMO alebo CFR (registračné číslo rybárskej flotily Únie) a názov plavidla; b) dátum a čas odchodu z mauritánskeho prístavu a príchodu do mauritánskeho prístavu; c) trojmiestny alfabetický kód FAO každého druhu; d) príslušnú zemepisnú oblasť, v ktorej sa úlovky získali; e) dátum a čas úlovkov;

g) typ výstroja a technické špecifikácie; h) odhadované množstvá každého druhu ponechané na palube vyjadrené v kilogramoch živej hmotnosti, resp. počtom jednotlivých kusov; i) odhadované množstvá každého druhu odhodené do mora v kilogramoch živej hmotnosti alebo prípadne počet jednotlivých kusov. 4. Technická porucha alebo porucha ovplyvňujúca zaznamenávanie elektronických správ na palube a zasielanie elektronických správ z plavidla 4.1. Stredisko FMC vlajkového štátu a mauritánska pobrežná stráž sa bezodkladne informujú o každej udalosti, ktorá by mohla narušiť prenos údajov ERS jedného alebo viacerých plavidiel. 4.2. Ak mauritánska pobrežná stráž nedostane údaje, ktoré by malo určité plavidlo zaslať, bezodkladne o tom informuje stredisko FMC vlajkového štátu. Stredisko FMC vlajkového štátu čo najskôr preskúma príčiny nedoručenia údajov ERS a informuje mauritánsku pobrežnú stráž o výsledku tohto vyšetrovania. 4.3. Ak zlyhá prenos medzi plavidlom a strediskom FMC vlajkového štátu, stredisko FMC vlajkového štátu bezodkladne oznámi túto skutočnosť kapitánovi alebo prevádzkovateľovi plavidla, prípadne jeho zástupcovi. Po doručení takéhoto oznámenia kapitán plavidla zašle chýbajúce údaje príslušným orgánom vlajkového štátu, a to akýmkoľvek vhodným telekomunikačným prostriedkom každý deň najneskôr o 23:59 hod. 4.4. Ak je systém na elektronický prenos údajov na palube plavidla nefunkčný, kapitán alebo prevádzkovateľ plavidla zabezpečí opravu alebo výmenu systému ERS do 7 dní od zistenia jeho nefunkčnosti. Po uplynutí tejto lehoty stráca plavidlo oprávnenie na rybolov v rybolovnej oblasti a musí ju opustiť alebo sa do 24 hodín dostaviť do mauritánskeho prístavu. Plavidlo je oprávnené opustiť prístav alebo sa vrátiť do rybolovnej oblasti až po tom, čo stredisko FMC jeho vlajkového štátu zistí, že systém ERS opäť funguje bezchybne. 4.5. Ak Mauritánia nedostala údaje ERS z dôvodu poruchy elektronických systémov pod kontrolou Únie alebo Mauritánie, predmetná strana urýchlene prijme všetky opatrenia, aby túto poruchu vyriešila čo najskôr. Vyriešenie problému ihneď oznámi druhej strane. 4.6. Stredisko FMC vlajkového štátu odosiela mauritánskej pobrežnej stráži každých 24 hodín všetky každodenné údaje ERS jeho flotily od posledného prenosu Mauritánii, a to pomocou akéhokoľvek dostupného prostriedku elektronickej komunikácie. Pokiaľ sa dodržiava toto ustanovenie, rybolovné činnosti nie sú zakázané. Stredisko FMC vlajkového štátu zabezpečí vloženie chýbajúcich údajov do elektronickej databázy uvedenej v odseku 2.5 a takisto zabezpečí, aby ich mauritánska pobrežná stráž mala k dispozícii po obnovení automatickej komunikačnej služby. 4.7. Rovnaký postup sa uplatní v prípade údržby presahujúcej 24 hodín, ktorá ovplyvňuje systémy pod kontrolou Únie. 4.8. Únia o takejto údržbe informuje mauritánsku pobrežnú stráž. Mauritánia o tom informuje svoje príslušné kontrolné útvary. 4.9. Až do obnovenia bežnej prevádzky sa plavidlá Únie nepovažujú za plavidlá, ktoré nezasielajú svoje údaje ERS. 5. Dodatkový rybársky denník (Hlásenia o vylodení a prekládke) 5.1. Kapitán zasiela údaje o vylodení alebo prekládke požadované touto dohodou príslušnému mauritánskemu orgánu prostredníctvom elektronického systému zaznamenávania a nahlasovania (ERS). 5.2. V prípade vylodenia v mauritánskom prístave alebo prekládky v mauritánskom prístave alebo v jeho kotvisku sa cez systém ERS zasiela predbežné oznámenie. 5.3. Nedodržanie ustanovení uvedených v odsekoch 6.1 a 6.2 má automaticky za následok pozastavenie licencie na rybolov zo strany Mauritánie, ktorá o tom informuje prevádzkovateľa, až kým si prevádzkovateľ tieto povinnosti nesplní.

6. Spoľahlivosť údajov na vedecké účely 6.1. Informácie uvedené v dokumentoch uvedených v predchádzajúcich odsekoch musia zachytávať skutočný stav rybolovu, aby sa dali použiť ako základ na monitorovanie vývoja rybolovných zdrojov. 6.2. Uplatňujú sa platné mauritánske právne predpisy o minimálnych veľkostiach úlovkov nachádzajúcich sa na palube. Uvádzajú sa v dodatku 5. Môžu sa však zmeniť na základe príslušných výsledkov vedeckého výskumu. 6.3. Zoznam prepočítavacích koeficientov uplatniteľných na úlovky rýb s odrezanými hlavami/celých rýb a/alebo vypitvaných/celých rýb sa uvádza v dodatku 6. Tento zoznam sa môže zmeniť na základe príslušných výsledkov vedeckého výskumu. 7. Tolerancia odchýlok Povolená tolerancia medzi úlovkami nahlásenými v rybárskom denníku a výsledkom posúdenia týchto úlovkov stanovená na základe reprezentatívneho odberu vzoriek počas inšpekcie na mori alebo vylodenia v dokoch je: 10 % v prípade čerstvých rýb; 4 % v prípade zmrazených rýb vrátane pelagických druhov. Rozdiely sa vypočítajú na základe ekvivalentnej živej hmotnosti. Okrem toho sa nepripúšťa žiadna tolerancia pre počet debien. 8. Vedľajšie úlovky Vedľajšie úlovky sú stanovené v technických špecifikáciách, ktoré sú súčasťou tohto protokolu. Percentuálny podiel vedľajšieho úlovku sa vypočíta na konci každej plavby, pokiaľ nie je v týchto technických špecifikáciách uvedené inak. Za každé prekročenie percentuálneho podielu povolených vedľajších úlovkov sa ukladá sankcia. V súlade s odporúčaniami ICCAT sa zmluvné strany usilujú o zmiernenie nezamýšľaného dosahu rybolovných činností na morské korytnačky a morské vtáky vykonávaním opatrení, ktorými sa maximalizujú šance náhodne ulovených jedincov na prežitie. 9. Zakázané druhy V súlade s Dohovorom o ochrane sťahovavých druhov a uzneseniami komisie ICCAT je zakázaný rybolov manty Manta birostris, obroňa sťahovavého (Cetorhinus maximus), lamny veľkej (Carcharodon carcharías), alopie okatej (Alopias superciliosus), mlatkohlavkovitých žralokov čeľade Sphyrnidae (okrem mlatkohlava obločelého), žraloka dlhoplutvého (Carcharhinus longimanus) a žraloka hodvábneho (Carcharhinus falciformis), ako aj veľžraloka bodkovaného (Rhincodon typus). V súlade s európskymi právnymi predpismi je zakázané odstraňovať žraločie plutvy na palube plavidiel, ako aj ponechávať ich na palube, prekladať alebo vyloďovať. Bez toho, aby bol dotknutý predchádzajúci bod, sa v snahe uľahčiť skladovanie na palube môžu žraločie plutvy čiastočne narezať a zložiť k telu žraloka, ale nesmú sa oddeliť od tela pred vylodením. 10. Štvrťročné hlásenia o súhrnných úlovkoch 10.1. Únia orgánom Mauritánie pred koncom každého štvrťroka poskytuje súhrnné údaje uvedené v článku 8 ods. 3 tohto protokolu za predchádzajúce štvrťroky aktuálneho roka, pričom uvedie množstvá úlovkov za plavidlo, za mesiac výlovu a za jednotlivé druhy, získané z databázy Európskej komisie, ako aj miesta vylodenia. Tieto údaje sú predbežné, podliehajú aktualizácii, pričom sa v prípade potreby zohľadnia údaje pozorovateľov poskytované na ročnom základe.

10.2. Mauritánia vykoná analýzu týchto súhrnných údajov a nahlási akýkoľvek závažný nesúlad s údajmi v doručených rybárskych denníkoch. Vlajkové štáty vyšetria nahlásené nezrovnalosti a podľa potreby aktualizujú údaje. Prípady pretrvávajúcich nezrovnalostí medzi zdrojmi údajov sa predložia spoločnému výboru na vyriešenie. 10.3. Prepočítavacie koeficienty uplatniteľné na úlovky rýb s odrezanými hlavami/celých rýb a/alebo vypitvaných/celých rýb určených na spracovanie sa uvádzajú v dodatku 6. KAPITOLA V VYLODENIA A PREKLÁDKY 1. Vylodenia Povinnosť vylodiť úlovky sa vzťahuje na iné ako mraziarenské plavidlá flotíl loviacich druhy žijúce pri morskom dne, krevety a pelagické druhy bez toho, aby boli dotknuté tieto výnimky: 1.1. Flotila loviaca druhy žijúce pri morskom pri dne (okrem výnimky) podlieha povinnosti vylodiť úlovky v mauritánskom prístave. 1.2. Na žiadosť vlastníka plavidla sa flotile, ktorá loví krevety v obdobiach veľkého tepla, udeľujú osobitné výnimky. 1.3. Povinnosť vylodiť úlovky nemusí nevyhnutne zahŕňať povinnosť skladovania a spracovania úlovkov. 1.4. Flotila iných ako mraziarenských plavidiel na lov pelagických druhov má povinnosť vylodiť úlovky v medziach prijímacej kapacity spracovateľských zariadení v Mauritánii a na základe preukázaného dopytu na trhu. 1.5. Na posledný rybársky výjazd (výjazd, ktorý predchádza vyplávaniu z mauritánskych rybolovných oblastí na obdobie aspoň troch mesiacov) sa povinnosť vylodiť úlovky nevzťahuje. V prípade plavidiel na lov kreviet predstavuje toto obdobie dva mesiace. Uplatňujú sa však ustanovenia kapitoly VI odseku 1.9. 1.6. Kapitán plavidla Únie oznámi mauritánskej pobrežnej stráži a orgánom mauritánskeho prístavu, kde chce uskutočniť vylodenie, prednostne prostredníctvom systému ERS alebo, ak to nie je možné, e-mailom, a kópiu zašle delegácii Únie najneskôr 24 hodín pred dátumom vylodenia, pričom uvedie tieto informácie: a) názov rybárskeho plavidla, ktoré má vykonať vylodenie; b) dátum a predpokladanú hodinu vylodenia; c) prístav vylodenia; d) množstvo (vyjadrené v kilogramoch živej hmotnosti) každého druhu, ktoré sa má vylodiť (označené jeho trojmiestnym abecedným kódom FAO). 1.7. V prípade plavidiel na lov tuniakov sa predbežná žiadosť o vstup do prístavu uvedená vyššie zasiela v súlade s odporúčaním ICCAT č. 18 – 09 najmenej 72 hodín pred odhadovaným časom príchodu do prístavu. 1.8. V reakcii na uvedené oznámenie oznámi mauritánska pobrežná stráž svoj súhlas do nasledujúcich 12 hodín faxom alebo e-mailom kapitánovi alebo jeho zástupcovi a v kópii delegácii Únie. 1.9. Plavidlo Únie, ktoré vyloďuje úlovky v niektorom z mauritánskych prístavov, je oslobodené od všetkých daní alebo poplatkov rovnocennej povahy okrem prístavných daní a poplatkov, ktoré sa za rovnakých podmienok uplatňujú aj na mauritánske plavidlá.

1.10. Produkty rybolovu podliehajú hospodárskemu colnému režimu v súlade s platnými mauritánskymi právnymi predpismi. Sú preto oslobodené od každého colného postupu a cla alebo od dane rovnocennej povahy pri vstupe do mauritánskeho prístavu alebo pri ich vývoze a sú považované za tovar v „dočasnom tranzite“ („dočasné skladovanie“). 1.11. Vlastník plavidla rozhoduje o spôsobe využitia úlovkov svojho plavidla. Môžu sa spracovať, skladovať v colnom sklade, predať v Mauritánii alebo vyviezť (v devízach). 1.2. Ak sa produkty predávajú na mauritánskom trhu, podliehajú rovnakým daniam a poplatkom, ako sa uplatňujú na mauritánske produkty rybolovu. 1.13. Zisky sa môžu vyviezť bez ďalších poplatkov (oslobodenie od cla a daní rovnocennej povahy). 2. Prekládky 2.1. Každé mraziarenské plavidlo na lov pelagických druhov, ktoré môže uskutočňovať prekládku v súlade s vyhlásením zhody uvedeným v kapitole II odseku 6.3 tejto prílohy, podlieha povinnosti prekládky v dokoch alebo v kotvisku mauritánskeho prístavu s výnimkou poslednej plavby. 2.2. V rámci projektov hospodárskeho rozvoja, ktoré zodpovedajú cieľom článku 12 protokolu, sa môžu mauritánske orgány rozhodnúť upraviť podmienky pre úkony vylodenia alebo prekládky. Obe zmluvné strany o tom budú diskutovať v spoločnom výbore. 2.3. Plavidlo Únie, ktoré prekladá úlovky v niektorom z mauritánskych prístavov, je oslobodené od všetkých daní alebo poplatkov rovnocennej povahy okrem prístavných daní a poplatkov, ktoré sa za rovnakých podmienok uplatňujú aj na mauritánske plavidlá. 2.4. Na posledný rybársky výjazd (výjazd, ktorý predchádza vyplávaniu z mauritánskych rybolovných oblastí na obdobie aspoň troch mesiacov) sa povinnosť prekládky nevzťahuje. 2.5. Kapitán plavidla Únie oznámi mauritánskej pobrežnej stráži a orgánom prístavu, kde chce uskutočniť prekládku, prednostne prostredníctvom systému ERS alebo, ak to nie je možné, e-mailom, a kópiu zašle delegácii Únie najneskôr 24 hodín (48 hodín v prípade plavidiel na lov tuniakov) pred dátumom prekládky, pričom uvedie tieto informácie: a) názov rybárskeho plavidla, ktoré má vykonať prekládku, a prepravcu; b) dátum a predpokladanú hodinu prekládky; c) množstvo (vyjadrené v kilogramoch živej hmotnosti) každého druhu, ktoré sa má preložiť (označené jeho trojmiestnym abecedným kódom FAO). 2.6. V reakcii na uvedené oznámenie oznámi mauritánska pobrežná stráž svoj súhlas do nasledujúcich 12 hodín faxom alebo e-mailom kapitánovi alebo jeho zástupcovi a v kópii delegácii Únie. 2.7. Mauritánia si vyhradzuje právo odmietnuť prekládku, ak prepravné plavidlo vykonávalo nezákonný, nenahlásený a neregulovaný rybolov v rámci mauritánskych rybolovných oblastí, ako aj mimo nich. 3. Výnimky z povinností vylodiť úlovky V prípade vyššej moci, ako sú technické ťažkosti alebo ťažkosti pri tranzite, ktoré sa vyskytli na hraniciach pri preprave čerstvých (nemrazených) produktov rybolovu po súši, môžu dotknutí prevádzkovatelia výnimočne aktivovať tento postup pre prípady výnimky: – Prevádzkovateľ bezodkladne informuje svoje vnútroštátne orgány, európske orgány (delegáciu Únie v Nouakchotte a GR MARE) a mauritánsku pobrežnú stráž o zablokovaní na hraniciach. – Európske orgány požiadajú mauritánske orgány, aby spustili postup pre prípady výnimky a zaslali zoznam príslušných plavidiel mauritánskej pobrežnej stráži. – Po spustení tohto postupu pre prípady výnimky môžu dotknutí prevádzkovatelia požiadať mauritánsku pobrežnú stráž o oprávnenie vylodiť svoje úlovky čerstvých (nemrazených) produktov v inom ako mauritánskom prístave.

– Mauritánska pobrežná stráž vymenuje čo najskôr oprávnených zástupcov na kontrolu príslušného plavidla (príslušných plavidiel) v kotvisku mauritánskeho prístavu alebo dvoch inšpektorov, ktorí sa nalodia na palubu a budú sprevádzať plavidlo do prístavu vylodenia. – Po ukončení vylodenia prevádzkovateľ inšpektorov privezie naspäť na ich pôvodné miesto nalodenia. Tento postup sa uplatňuje bez toho, aby boli dotknuté ostatné výnimky stanovené v odseku 1. KAPITOLA VI KONTROLA 1. Vplávanie do mauritánskej rybolovnej oblasti a vyplávanie z nej 1.1. Každý vstup plavidla Únie, ktoré má oprávnenie na rybolov, do mauritánskej rybolovnej oblasti alebo výstup z n